Sorok bekalan mercun, bunga api dalam pasar
Oleh MOHD AZLI ADLAN

25 April 2022, 5:45 pm
KUALA TERENGGANU – Cubaan seorang lelaki menjadi lot kedai di sebuah pasar di bandar raya ini sebagai pusat penyimpanan mercun dan bunga api tanpa permit gagal apabila helahnya berjaya polis semalam.
Serbuan di premis berkenaan menjumpai pelbagai jenis mercun dan bunga api bernilai keseluruhan RM3,000.
Ketua Polis Daerah Kuala Terengganu, Asisten Komisioner Abdul Rahim Md. Din berkata, aktiviti penyimpanan mercun dan bunga api itu dipercayai didalangi seorang lelaki berusia 35 tahun.
“Suspek gagal mengemukakan lesen atau permit untuk menjual mercun dan bunya api berkenaan.
“Dia sekadar mendakwa mempunyai bekalan barang larangan tersebut daripada pihak lain,” katanya di sini hari ini.
Abdul Rahim berkata, suspek ditahan reman selama empat hari sehingga Khamis ini untuk membantu siasatan mengikut Seksyen 8, Akta Bahan Letupan 1957.

Dalam pada itu, beliau memberitahu, seramai 10 individu telah berjaya ditahan kerana disyaki terlibat dalam aktiviti penjualan mercun dan bunga api secara haram di bandar raya ini sepanjang bulan Ramadan ini. – KOSMO! ONLINE


Waspada tawaran kerja sambilan palsu -JSJK
25 April 2022, 6:17 pm
KUALA LUMPUR – Jabatan Siasatan Jenayah Komersial (JSJK) Bukit Aman menerima empat laporan polis yang dibuat mangsa yang terpedaya dengan tawaran kerja sambilan kononnya dianjurkan oleh sebuah syarikat membabitkan kerugian keseluruhan RM69,000.
Pengarahnya, Datuk Mohd. Kamarudin Md Din berkata, pihaknya telah mengesan satu mesej tular yang dikongsikan melalui aplikasi WhatsApp berkenaan tawaran kerja secara sambilan yang kononnya ditawarkan oleh syarikat Nexea.
“Melalui mesej tersebut mendakwa kononnya pihak syarikat menawarkan pekerjaan untuk memproses pesanan melalui platform aplikasi dengan upah lumayan sekitar RM300 ke RM500 sehari.
“Berdasarkan semakan, empat laporan polis telah dibuat berkait skim pelaburan yang kononnya dianjurkan oleh pihak terbabit dan jumlah kerugian keseluruhan bagi kesemua laporan polis tersebut adalah membabitkan RM69,000,” ujarnya dalam kenyataan hari ini.
Menurutnya, melalui siasatan didapati pelabur yang berminat diarahkan untuk memindahkan wang kepada pihak syarikat akaun yang diberi yang mana akaun tersebut dimiliki oleh individu persendirian yang dipercayai keldai akaun.
“Pada peringkat awal, pelabur akan menerima keuntungan yang dijanjikan, namun setelah membuat pindahan wang dalam jumlah yang agak besar, pihak syarikat akan memutuskan hubungan dengan pelabur tersebut.

“Justeru itu, orang ramai yang berminat dengan tawaran bekerja secara sambilan dinasihatkan agar sentiasa berhati-hati dan berwaspada dengan penipuan tersebut.
“Sekiranya diminta untuk membuat pindahan wang (terutama kepada akaun bank milik individu persendirian), ianya adalah petanda bahawa anda mungkin menjadi mangsa penipuan,” katanya.
Sebarang nasihat atau maklumat lanjut, orang ramai boleh menghubungi CCID Scam Response Center ditalian 03-26101559 atau 03-26101599. – KOSMO! ONLINE


Cuti 2,200 penguatkuasa JPJ dibeku
Oleh ISKANDAR SHAH MOHAMED

25 April 2022, 4:49 pm
KLANG – Jabatan Pengangkutan Jalan (JPJ) membekukan cuti seramai 2,200 pegawai dan anggota penguat kuasanya di seluruh negara sepanjang Ops Hari Raya Aidilfitri (Ops HRA) 2022.
Operasi khas bermula 29 April hingga 8 Mei itu memfokuskan penguatkuasaan dan advokasi bagi menurunkan kadar kemalangan jalan raya ketika musim perayaan.
Pengarah Kanan Penguatkuasa JPJ, Datuk Lokman Jamaan berkata, semua penguat kuasa itu ditugaskan untuk menjalankan pemantauan menyeluruh di semua kawasan termasuk lokasi panas.
Katanya, ia melibatkan pemeriksaan bas di depoh dan terminal bas selain penguatkuasaan di lebuh raya atau jalan utama.
“Selain itu, Ops HRA menumpukan operasi khas motosikal, operasi penyamaran anggota sebagai penumpang bas dan operasi Lesen Permit Sementara (LPS).
“Bagi memastikan kelancaran operasi itu, cuti kesemua 2,200 pegawai dan anggota penguat kuasa terpaksa dibekukan,” katanya selepas melakukan pemeriksaan bas di Depoh Bas Sani Ekspress, Klang Sentral di sini, hari ini.

Jelas Lokman, sebanyak 77 depoh bas akan diperiksa pihaknya bagi memastikan semua pengusaha dan pemandu mematuhi peraturan ditetapkan.
“Fokus utama pemeriksaan itu antaranya melibatkan faktor tayar, lesen, enjin dan pemandu bas terutama melibatkan penyalahgunaan dadah.
“Setakat ini, hampir sebahagian besar depoh itu sudah diperiksa dan tiada kesalahan atau tindakan penguatkuasaan diambil,” ujarnya.
Tambah beliau, pihaknya menjangkakan sebanyak 14.7 juta kenderaan akan membanjiri jalan raya sepanjang cuti Aidilfitri.
“Justeru, kita menggalakkan orang ramai supaya menggunakan aplikasi [email protected] bagi menyalurkan maklumat mengenai sebarang kesalahan jalan raya.
“Kita turut sudah menetapkan lima kesalahan yang tidak boleh dikompaun iaitu guna telefon bimbit dan lorong kecemasan, potong Q, langgar lampu merah dan memandu melebihi had laju,” katanya. -KOSMO! ONLINE.


Promosi Raya Guardian tawar penjimatan 50%
Oleh MUHAMMAD IKHWAN IDERIS

25 April 2022, 5:05 pm
PETALING JAYA – Peneraju rangkaian kesihatan, kecantikan dan farmasi runcit, Guardian Malaysia menawarkan diskaun sehingga 50 peratus sempena jualan istimewa Hari Raya Guardian yang bermula dari 27 April hingga 29 Mei 2022.
Ketua Pemasaran Guardian Malaysia dan Brunei, Angela Teo berkata, promosi berkenaan menyediakan peluang terbaik untuk pelanggannya mendapatkan barangan kesihatan dan kecantikan yang diperlukan bagi sambutan Hari Raya, atau sebagai hadiah untuk dibawa ke kampung.
“Sebagai contoh, pengguna boleh jimat sehingga 50 peratus untuk produk penjagaan kulit dan penjagaan diri, serta diskaun 30 peratus untuk penjagaan kosmetik dan kesihatan.
“Selain itu, tedapat tawaran istimewa seperti pek promosi bonanza untuk penjagaan kulit dengan penjimatan 20 peratus hingga 35 peratus untuk produk penjagaan kulit sensitif dan terdapat lebih 1,570 produk yang dijual pada harga RM10 sahaja!” katanya dalam satu kenyataan.

Angela menambah, orang ramai juga boleh menyertai peraduan ‘Scratch & Win Festive Bonanza’ yang menyediakan pelbagai hadiah menarik bernilai RM5 juta untuk dimenangi.
“Pelanggan hanya perlu berbelanja minimum RM40 dalam satu resit untuk mendapatkan kad gores dan menang dan lihat apa yang dimenangi.

“Selain daripada hadiah pertama sebuah motosikal Yamaha MT-25, pelanggan berpeluang memenangi telefon pintar Samsung Galaxy Flip 3 5G, Thermomix, Ogawa Aromatic Face Steamers dan baucar tunai Guardian. Peraduan ini ditutup pada 29 Mei 2022,” ujarnya. – KOSMO! ONLINE


Tidur nyenyak bantu elak penyakit nyanyuk
Oleh KOSMO!

25 April 2022, 7:00 pm
TROY, NEW YORK – Satu kajian mendedahkan bahawa tidur yang nyenyak mungkin bermanfaat dalam membantu manusia daripada menghidap penyakit Alzheimer atau nyanyuk, lapor akhbar Mirror UK semalam.
Kajian tersebut dijalankan di Institut Politeknik Rensselaer, Sains Biologi di bandar Troy, New York.
Penyelidik melihat bagaimana otak manusia membersihkan protein berbahaya yang dikaitkan dengan penyakit Alzheimer.
Penemuan tersebut memberikan penjelasan mengenai perkaitan antara penyakit Alzheimer dan gangguan tidur yang dialami seseorang individu.
Selain itu, kajian tersebut turut mencadangkan bahawa tidur yang baik adalah penting dalam mencegah protein amyloid-beta 42 (AB42) daripada membentuk rumpun yang merosakkan di otak manusia.
Tidur juga boleh menjadi asas terapi untuk menghalang penyakit Alzheimer. Semasa manusia tidur dengan nyenyak, protein berbahaya tersebuti boleh dikeluarkan dari otak.

Kebarangkalian untuk mengidap Alzheimer juga akan berkurang dan gejala diramalkan menjadi kurang teruk.
Penyakit Alzheimer dikaitkan dengan gangguan pada ritma sirkadian iaitu ritma yang terlibat dengan perubahan fizikal, mental dan tingkah laku manusia mengikut kitaran 24 jam.
“Aturan ritma sirkadian sel imun memainkan peranan dalam hubungan antara kitaran sirkadian dan penyakit Alzheimer.
“Ini menunjukkan corak tidur yang sihat adalah penting untuk mengurangkan beberapa gejala penyakit Alzheimer,” jelas seorang pakar irama sirkadian di Institut Politeknik Rensselaer, Profesor Jennifer Hurley. – Agensi


TH saran bakal haji jawab surat tawaran segera
Oleh NOR AZIAH MAT NOH

25 April 2022, 6:41 pm
PETALING JAYA – Lembaga Tabung Haji (TH) hari ini menyarankan seramai 14,306 bakal jemaah haji yang telah menerima surat tawaran agar menjawab dengan segera akibat kesuntukan masa.
Pengarah Eksekutif Haji, Datuk Seri Syed Saleh Syed Abdul Rahman berkata, bakal jemaah haji boleh melayari www.thijari.com.my dan memuat naik aplikasi ThiJARI bagi menyemak serta menjawab tawaran haji yang telah dikeluarkan.
“Disebabkan kesuntukan masa, TH mohon kerjasama semua bakal haji tahun ini untuk menjawab sama ada setuju atau tidak terima tawaran haji tahun ini dalam masa tujuh hari bekerja dari tarikh surat berkenaan,” katanya dalam satu kenyataan hari ini.
Sementara itu, Syed Saleh turut memaklumkan bahawa semua bakal haji diwajibkan lulus pemeriksaan kesihatan bagi memperolehi visa haji yang ditetapkan kerajaan Arab Saudi.
“Bakal jemaah haji terpilih perlu mendapatkan Buku Rekod Rawatan di mana-mana cawangan TH berhampiran bagi melakukan pemeriksaan kesihatan.
“Selain itu, bakal haji juga perlu melengkapkan dos penggalak vaksin Covid-19 serta suntikan Meningococcal Quadrivalent Vaccine (ACYW-135) yang boleh dilakukan di hospital kerajaan atau klinik diiktiraf Kementerian Kesihatan (KKM),” ujarnya.

Mengulas lanjut, jemaah haji juga digalakkan mengambil suntikan imunisasi pilihan iaitu Influenza dan Pneumococal sebelum berlepas untuk membina daya ketahanan badan semasa di Mekah yang disyorkan KKM.
Jelasnya, selesai pemeriksaan kesihatan, bakal haji diminta untuk menghantar jawapan surat tawaran haji, buku rekod rawatan dan pasport antarabangsa ke mana-mana pejabat cawangan TH berhampiran.
Untuk maklumat lebih lanjut berhubung perkhidmatan TH, sila lawati www.tabunghaji.gov.my atau hubungi Tabung Haji Contact Centre (THCC) di talian 03-6207 1919. – KOSMO! ONLINE


Polis kenal pasti 39 ‘blackspot’ kemalangan di Kelantan
Oleh ROSALWANI CHE SOH

25 April 2022, 6:10 pm
KOTA BHARU – Polis Kelantan mengenal pasti sebanyak 39 kawasan yang kerap berlaku kemalangan atau dikenali sebagai ‘blackspot’ ketika jumlah kenderaan bertambah semasa musim perayaan.
Ketua Jabatan Siasatan dan Penguatkuasaan Trafik Kelantan, Superintendan Shuhaimi Jusoh berkata, lokasi itu membabitkan tujuh kawasan di Gua Musang, enam di Kota Bharu selain masing- masing empat kawasan di Bachok dan Kuala Krai.
Menurutnya, selain itu, lima lokasi dikenal pasti di Tumpat, Machang (3), Pasir Mas (3), Jeli (3), Pasir Puteh (2) dan Tanah Merah (2).
“Jalan yang kerap berlaku kemalangan di Gua Musang antaranya Jalan Persiaran Raya Simpang Hospital, Jalan Gua Musang – Kuala Krai masing-masing di Kilometer (KM) 20 hingga 35, KM 56 hingga 58, dan KM 61 hingga 67.
“Selain itu kawasan lain yang kerap berlaku kemalangan adalah di KM 11 hingga 14 Jalan Gua Musang – Kuala Lipis, KM 48 hingga 56 Jalan Gua Musang – Lojing dan KM 20 hingga 22 Jalan Gua Musang – Kuala Lipis,” katanya.
Menurut Shuhaimi, di Kuala Krai pula, Jalan Kota Bharu – Gua Musang membabitkan KM 57 hingga 58 dekat Kampung Keroh, KM 63 di Batu Jong dan KM 74 hingga 75 Kampung Pahi juga merupakan lokasi kemalangan.

Ujarnya, di Kota Bharu, lokasi kerap berlaku kemalangan adalah di KM 20 hingga 22 di Jalan Kuala Krai berhampiran Sekolah Menengah Kebangsaan Ketereh, Jalan Salor Baru – Pasir Mas, Jalan Tok Guru dan Jalan Binjai-Bachok.- KOSMO! ONLINE


2 maut dalam rusuhan di Paris bagi membantah kemenangan Macron
Oleh KOSMO!

25 April 2022, 5:00 pm
PARIS – Dua individu maut ketika polis cuba menyuraikan rusuhan di Perancis yang dianjurkan sebagai tindak balas kepada keputusan pilihan raya presiden yang kembali dimenangi oleh Presiden Emmanuel Macron, lapor akhbar Daily Star.
Menerusi satu klip video, berpuluh-puluh perusuh dilihat melarikan diri ketika diserbu polis di Place de la Republique, Paris.
Rusuhan itu berlaku selepas Macron diumumkan berjaya mengalahkan pencabarnya, Marine Le Pen dan bakal meneruskan penggal keduanya sebagai presiden Perancis.
Keganasan yang berlaku pada malam semalam itu turut menyaksikan dua perusuh ditembak mati ketika cuba merempuh polis dengan kenderaan mereka.
Video tersebut dimuat naik oleh seorang wartawan, Simon Louvet di laman Twitter.
“Polis melakukan serbuan, beberapa penunjuk perasaan berbaring di atas tanah. Kumpulan itu dikepung di Place de la Republique. Tiada strategi dari pihak yang memprotes,’’ kata Louvet.

Tambah Louvet, beberapa penunjuk perasaan cuba mengelak daripada polis dengan melakukan demonstrasi di tempat lain. – Agensi


Saintis dakwa teknologi makhluk asing terhempas di Lautan Pasifik
Oleh KOSMO!

25 April 2022, 6:00 pm
CAMBRIDGE, MASSACHUSETTS – Seorang saintis dari Universiti Harvard mendakwa bahawa sejenis teknologi makhluk asing telah terhempas di Lautan Pasifik.
Ekoran itu, beliau kini sedang merancang misi untuk membuktikan dakwaan tersebut, lapor akhbar Daily Star semalam.
Ahli Astrofizik, Avi Loeb mendakwa sejenis kapal angkasa telah terhempas di luar pantai Pulau Manus, Papua New Guinea, walaupun Markas Pemerintahan Angkasa Amerika Syarikat (USSPACECOM) memaklumkan bahawa objek itu hanyalah sebuah meteor.
Santis tersebut telah mendedikasikan hayatnya untuk penyelidikan berkaitan bidang astronomi dan teori-teori anehnya telah mencetuskan banyak bantahan dalam komuniti saintifik.
“Penemuan kami mengenai sebuah meteor menandakan perubahan sempadan penyelidikan baharu. Persoalan asasnya adalah sama ada mana-mana meteor mungkin menunjukkan terdapat komposisi asing,” demikian potongan esei yang ditulis Loeb menerusi laporan The Debrief.
Loeb mahu membuktikan teorinya dengan menggunakan magnet kuat untuk membawa naik objek berkenaan dari Lautan Pasifik.

“Impian saya adalah mahu menekan beberapa butang pada peralatan yang dibina dari luar Bum. Kami juga boleh mengkaji objek luar angkasa itu dan menyelidik komposisi serta sifatnya,’’ jelas Loeb.
Beliau sebelum ini telah memberitahu dunia bahawa Oumuamua, sebuah objek antara bintang yang dianggap sebagai komet oleh kebanyakan komuniti saintifik telah dihasilkan secara buatan angkasa lepas. – Agensi


Rosmah gagal lagi singkir hakim Mohamed Zaini kes AMLA
Oleh NUZULSHAM SHAMSUDDIN

25 April 2022, 4:41 pm
KUALA LUMPUR – Datin Seri Rosmah Mansor gagal dalam permohonannya buat kali kedua untuk menyingkirkan Hakim Mahkamah Tinggi Mohamed Zaini Mazlan daripada mendengar kes pengubahan wang haram (AMLA) dan gagal mengisytiharkan pendapatan kepada Lembaga Hasil Dalam Negeri (LHDN) yang dihadapinya.
Bagaimanapun Rosmah berjaya menggantung perbicaraan kes yang sepatutnya bermula pada Rabu ini sementara menunggu rayuannya berhubung keputusan untuk menyingkirkan hakim itu diputuskan.
Terdahulu, hakim Mohamed Zaini menyatakan permohonan kali kedua Rosmah berdasarkan alasan yang sama dikemukakan dalam permohonan kali pertamanya.
“Perbezaannya, pemohon (Rosmah) kali ini memasukkan alasan bahawa saya telah mendengar kes lucut hak membabitkan 1Malaysia Development Berhad (1MDB) dan kes pindaan laporan audit 1MDB. Ini hanya menambah rencah dalam permohonannya.
“Dalam kes lucut hak tersebut, saya telah menolak permohonan pihak pendakwaan untuk pelucutan hak aset-aset membabitkan harta pemohon sendiri manakala kes laporan audit langsung tidak ada kena mengena dengan dirinya.
“Pemohon perlu dihalang daripada memfailkan perkara yang sama,” kata hakim itu.

Sementara itu dalam prosiding sama, hakim Mohamed Zaini turut menetapkan 24 Mei inibuntuk sebutan semula kes permohonan Rosmah untuk melucutkan kelayakan bekas hakim Mahkamah Persekutuan Datuk Seri Gopal Sri Ram daripada bertindak sebagai ketua pendakwa dalam kes pengubahan wang haramnya.
Pada 14 Disember tahun lalu, Rosmah gagal dalam permohonannya buat kali pertama untuk menyingkirkan hakim Mohamed Zaini berhubung kes yang sama.
Rosmah, 70, memfailkan permohonan itu di Mahkamah Tinggi di sini menerusi Tetuan Geethan Ram pada yang antara lain turut memohon kes AMLA dan LHDN yang dihadapinya didengar di hadapan hakim Mahkamah Tinggi lain.
Rosmah berdepan 12 pertuduhan pengubahan wang hram berjumlah RM7,097,750, serta lima pertuduhan gagal menyerahkan penyata pendapatan kepada LHDN.
Beliau didakwa melakukan kesalahan itu di Affin Bank Berhad, Cawangan Bangunan Getah Asli, Jalan Ampang di sini, antara 4 Disember 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim, di sini dari 1 Mei 2014 hingga 1 Mei 2018. – KOSMO! ONLINE


Berang anak ditampar, bapa cederakan murid tahun tiga
Oleh MOHD AZLI ADLAN

25 April 2022, 4:07 pm
KUALA TERENGGANU – Gara-gara berang anak ditampar rakan sekelas, seorang lelaki tergamak mencederakan seorang murid tahun tiga di sebuah sekolah rendah di Chendering di sini semalam.
Dalam kejadian pada pukul 1 tengah hari itu, kanak-kanak lelaki berusia sembilan tahun berkenaan cedera ringan pada bahagian kepala.
Ketua Polis Daerah Kuala Terengganu, Asisten Komisioner Abdul Rahim Md. Din berkata, sebelum kejadian, mangsa dan anak lelaki itu dikatakan bermain sebelum berlaku perselisihan faham.
“Rakan sekelas mangsa kemudianya mengadu dia telah ditampar kepada bapa yang tiba untuk mengambilnya tidak lama kemudian.
“Mendengar aduan anaknya, lelaki itu naik berang lalu mencekik sebelum menghempas mangsa ke tanah sehingga menyebabkan kepala kanak-kanak itu mengalami luka dipercayai akibat terkena batu,” katanya kepada Kosmo! di sini hari ini.
Abdul Rahim berkata, bapa mangsa yang tidak berpuas hati dengan insiden tersebut kemudiannya telah membuat laporan polis di Balai Polis Chendering di sini.

Tambah beliau, kanak-kanak itu telah dibawa ke Hospital Sultanah Nur Zahirah di sini untuk menerima rawatan sebagai pesakit luar.
“Kes disiasat mengikut Seksyen 323 Kanun Keseksaan iaitu mendatangkan kecederaan,” katanya. – KOSMO! ONLINE.


Tol percuma dan diskaun sehingga 50 peratus sempena Aidilfitri
Oleh EDDY AQMAL MOHAMED HAMIDI

25 April 2022, 3:40 pm
PUTRAJAYA – Kerajaan hari ini mengumumkan pemberian tol percuma dan diskaun tol sehingga 50 peratus kepada Keluarga Malaysia yang pulang ke kampung halaman untuk berhari raya selaras dengan Fasa Peralihan ke Endemik sejak 1 April lalu.
Perdana Menteri, Datuk Seri Ismail Sabri Yaakob berkata, langkah tersebut dilakukan selepas sesi rundingan dibuat bersama 30 syarikat konsesi lebuh raya.
“Secara keseluruhan, tol percuma dan diskaun ini melibatkan 30 lebuh raya di seluruh negara dengan jumlah diskaun dinikmati oleh pengguna sebanyak RM77.11 juta di mana jumlah manfaat ini akan ditanggung bersama oleh kerajaan dan syarikat-syarikat konsesi.
“Pemberian tol percuma melibatkan lebuh raya milik Kumpulan PLUS Malaysia Berhad (PLUS) yang menghubungkan jaringan lebuh raya utara – selatan dan Anih Berhad (ANIH) yang menghubungkan lebuh raya pantai timur (LPT),” katanya dalam kenyataan hari ini.
Menurut Ismail Sabri, pemberian tol percuma dan diskaun itu akan bermula pada pukul 12 tengah malam 30 April ini (Sabtu) sehingga pukul 11.59 malam pada 1 Mei depan (Ahad) kepada semua kelas kenderaan.
“Tidak seperti tahun-tahun sebelum ini, pemberian tol percuma di Lebuh Raya Utara–Selatan dan LPT juga akan diberikan juga untuk pulang semula ke kediaman masing-masing bermula pukul 12 tengah malam pada 7 Mei (Sabtu) hingga pukul 11:59 malam pada 8 Mei depan (Ahad) kepada semua kelas kenderaan.

“Tawaran diskaun tol antara 30 peratus dan 50 peratus pula akan diberikan kepada lebuh raya-lebuh raya lain pada tarikh dan masa yang sama kepada semua kelas kenderaan,” jelas beliau.
Tambah beliau, pemberian tol percuma dan diskaun sempena perayaan Aidilfitri itu diharap akan memeriahkan lagi sambutan bersama-sama orang tersayang.
“Keputusan kerajaan ini juga mengambil kira impak pandemik kepada sumber pendapatan sebahagian besar Keluarga Malaysia sebelum ini dan bagi mengurangkan bebanan pengguna lebuh raya terutamanya golongan berpendapatan rendah,” katanya.

Info diskaun / tol percuma

Tol percuma
1. Lebuh Raya Utara Selatan (Plus)
2. Lebuh Raya Utara Selatan Hubungan Tengah (ELITE)
3. Lebuh Raya Seremban – Port Dickson (SPDH)
4. Lebuh Raya Butterworth – Kulim (BKE)
5. Laluan Kedua Malaysia Singapura (LINKEDUA)
6. Jambatan Pulau Pinang (JPP)
7. Lebuh Raya Pantai Timur (LPT) 1
8. Lebuh Raya Pantai Timur (LPT) 2
9. Lebuh Raya KL – Karak (KLK
Diskaun 50 peratus
10. Lebuh Raya Shah Alam (KESAS)
11. Lebuh Raya Damansara – Puchong (LDP)
12. Lebuh Raya Cheras – Kajang (GRANDSAGA)
13. Lebuh Raya Sungai Besi (BESRAYA)
14. Lebuh Raya Baru Pantai (NPE)
15. Lebuh Raya Bertingkat Ampang – KL (AKLEH)
16. Lebuh Raya KL-Putrajaya (MEX)
17. Lebuh Raya Duta – Ulu Kelang (DUKE)
Diskaun 30 peratus
18. Projek Pengurusan Air Banjir Dan Terowong (SMART)
19. Lebuh Raya Koridor Guthrie (GUTHRIE)
20. Lebuh Raya KL- Kuala Selangor (LATAR)
21. Lebuh Raya Lingkaran Luar Butterworth (LLB)
22. Lebuh Raya Kemuning – Shah Alam ( LKSA )
23. Lebuh Raya Lingkaran Kajang (SILK)
24. Jambatan Sultan Abdul Halim Muad’zam Shah (JPP2)
25. Lebuh Raya Lembah Klang Selatan (SKVE)
26. Lebuh Raya Skim Penyuraian Trafik KL- Barat (SPRINT)
27. Lebuh Raya Kajang-Seremban (LEKAS)
28. Lebuh Raya Pintas Selat Klang Utara Baru (GRAND SEPADU)
29. Lebuh Raya Senai – Desaru (SDE)
30. Lebuh Raya Persisiran Pantai Barat (WCE)

– KOSMO! ONLINE.


Jenazah Ali Hamsa selamat dikebumikan
Oleh MOHD. HUSNI MOHD. NOOR

25 April 2022, 4:03 pm
PUTRAJAYA – Cuaca panas terik tiba-tiba bertukar redup seolah-olah mengiringi majlis pengebumian bekas Ketua Setiausaha Negara, Tan Sri Ali Hamsa di Tanah Perkuburan Islam, Presint 20, di sini, hari ini.
Pada majlis tersebut, lebih 200 orang hadir termasuk isteri Allahyarham, Puan Sri Rohani Abdullah beserta anak dan cucunya.
Jenazah Allahyarham selamat dikebumikan pukul 2.45 petang tadi dengan talkin dibacakan oleh Imam Besar Masjid Tuanku Mizan Zainal Abidin (MTMZA), Ustaz Nor Azamir Alias.
Terdahulu, jenazah tiba di tanah perkuburan pukul 2.20 petang dibawa van jenazah dan diiringi polis pengiring.
Jenazah terlebih dahulu disembahyangkan di dewan solat utama, MTMZA yang dihadiri 500 jemaah. – KOSMO! ONLINE.


[VIDEO] Kuala Lumpur dilanda banjir kilat lagi
Oleh FIRDAUS HANAFI

25 April 2022, 4:29 pm
KUALA LUMPUR – Keadaan hujan lebat yang berterusan lebih satu jam telah menyebabkan beberapa lokasi di ibu kota dinaiki air dan menyebabkan banjir.
Pemantauan Kosmo! mendapati beberapa laluan yang dinaiki air adalah di Jalan Segambut, Jalan Kuching, Jalan Pudu, Jalan Ampang dan Jalan Tuanku Abdul Halim.
Keadaan itu telah menyebabkan trafik di lokasi tersebut sesak teruk.

Pusat Pengurusan Pengangkutan Dewan Bandaraya Kuala Lumpur (ITIS DBKL) dalam kenyataannya berkata, keadaan air naik dengan pantas ini ditambah dengan paras air sungai yang meningkat secara mendadak.
“Banjir kilat serta air melimpah dari sungai telah menjejaskan trafik dengan teruk di Jalan Segambut,” kata jurucakap ITIS.
Faris Norhisham, 24, penduduk Segambut Dalam,Kuala Lumpur berkata, keadaan banjir di sini memang sudah menjadi kebiasaan, namun kali ini yang paling teruk.

“Kalau di sini hujan memang potensi untuk banjir tetapi hujan yang kali ini yang paling teruk kerana parasnya yang tinggi dan airnya juga deras,” ujarnya.

View this post on Instagram

A post shared by Kosmo! Online | Akaun Rasmi (@kosmo_online)


Perak SADC catat prestasi baik
Oleh ZAKI SALLEH

25 April 2022, 3:23 pm
IPOH – Perbadanan Pembangunan Pertanian Negeri Perak (Perak SADC) merekodkan prestasi kewangan yang memberangsangkan tahun lalu apabila mencatatkan pendapatan sebanyak RM830 juta berbanding RM410.7 juta pada 2020.
Lonjakan itu dipengaruhi faktor peningkatan harga purata Minyak Sawit Mentah (MSM) daripada RM2,692 satu metrik tan kepada RM4,371.
Menteri Besar Perak, Datuk Seri Saarani Mohamad berkata, rizab dana Perak SADC turut merekodkan peningkatan sebanyak 62.2 peratus, iaitu daripada RM473 juta pada tahun 2020 kepada RM767 juta pada 2021.
“Nilai aset bersih Perak SADC dilaporkan melonjak daripada RM1.781 billion kepada RM2.068 billion tahun lalu, iaitu peningkatan sebanyak 16 peratus,’’ katanya yang juga Pengerusi Perak SADC.
Beliau sebelum itu mempengerusikan Mesyuarat Ahli Lembaga Pengarah Perak SADC di Ibu Pejabat Perak SADC di sini hari ini.

Saarani berkata, prestasi kewangan baik itu bukan sahaja membolehkan Perak SADC mengembangkan perniagaannya, tetapi juga membantu kerajaan negeri menjana semula ekonomi dalam fasa endemik.

Ini termasuklah melaksanakan program pengupayaan kapasiti rakyat seperti pembangunan keusahawanan selain melaksanakan projek-projek pertanian berdaya maju.
“Sebelum ini pun sudah menjadi tanggungjawab Perak SADC menyantuni golongan rakyat yang memerlukan. Memandangkan prestasi yang semakin baik, maka kita kongsi lebih lagi bersama rakyat,” ujar beliau. – KOSMO ONLINE


Daiyan Trisha belum berhijab sepenuhnya, bertudung hormat Ramadan
Oleh MOHAMMAD SHAHEMY AZMI

25 April 2022, 3:35 pm
PETALING JAYA – Tampil dengan imej memakai selendang ala turban usai pulang daripada mengerjakan ibadah umrah baru-baru ini, pelakon dan juga penyanyi Daiyan Trisha bagaimanapun menafikan sangkaan ramai bahawa dia sudahpun berhijab sepenuhnya.
Daiyan atau nama lengkapnya Daiyan Trisha Mohd. Nasaruddin ketika dihubungi Kosmo! memberitahu, imej ‘menutup sebahagian rambut’ yang digayakan itu sebenarnya lebih kepada tujuan untuk menghormati bulan Ramadan selain baru pulang daripada mengerjakan umrah.
“Saya belum berhijab sepenuhnya. Saya menutup sebahagian rambut dengan selendang pun untuk menghormati kesucian bulan Ramadan.
“Lagi pula saya baru sahaja pulang dari mengerjakan ibadah umrah. Saya masih dalam proses istiqamah,” katanya memohon peminat untuk sama-sama mendoakan dirinya terus istiqamah agar berhijab penuh suatu hari nanti.
Ujar selebriti berusia 29 tahun itu lagi, dia akan menutup aurat sepenuhnya apabila tiba waktunya nanti. Namun enggan menjanjikan apa-apa dalam masa terdekat kerana takut gagal jika berubah dalam keadaan tergesa-gesa.
Bagaimanapun, pelakon drama Projek: Anchor SPM mengakui selesa dengan imej yang digayakan sempena bulan Ramadan ini tanpa sebarang masalah.

“Saya tidak boleh janjikan apa-apa tentang imej sebegini. Kalau boleh, jika selepas ini saya sudah memakai hijab sepenuhnya, saya tidak mahu menanggalkannya semula (membuka hijab).
“Tambahan pula saya memang rancang untuk tampil dengan imej sebegini ketika bulan Ramadan. Apa-apa pun kalau saya sudah bersedia nanti, saya akan kekalkan betul-betul,” ujarnya.
Dalam pada itu, Daiyan juga memberitahu ramai peminat suka dengan imej dirinya ketika Ramadan yang lebih tertutup dan berharap serta mendoakan supaya dia kekal dengan imej sopan selepas ini.
“Alhamdulillah. Saya dapat banyak komen positif daripada peminat. Mereka suka dengan imej saya begini.
“Keluarga pun sama. Cuma mereka tidak pun memaksa. Apa yang penting, hati perlu ikhlas. Sebab itu kalau boleh saya enggan mengeluarkan apa-apa kenyataan terhadap perkara yang belum lagi pasti,” jelasnya.
Terdahulu, Daiyan menarik perhatian peminat ketika berkongsi imejnya sopan dan menutup aurat sepenuhnya ketika menunaikan ibadah umrah. Rata-rata peminatnya teruja melihat Daiyan berhijab dan memohon supaya pelantun lagu Penat itu tidak lagi kembali dengan imej seksi seperti sebelum ini. – KOSMO! ONLINE


6 maut bot bawa pelarian Lebanon karam
Oleh KOSMO!

25 April 2022, 4:04 pm
BEIRUT, Lebanon – Sekurang-kurangnya enam maut manakala 48 yang lain berjaya diselamatkan selepas sebuah bot terlebih muatan yang membawa pelarian karam di utara Lebanon ketika dikejar tentera laut, lapor laman berita Wion News.
Bot yang membawa hampir seramai 60 penumpang itu dilaporkan karam berhampiran bandar pelabuhan Tripoli pada malam kelmarin, yang menjadi lokasi mereka melarikan diri.
Insiden tersebut bukan kali pertama berlaku di negara yang sedang bergelut dengan krisis kewangan itu.
Ia dilihat memberi peringatan mengenai penderitaan sejumlah penduduk termasuk warga Lebanon dan pelarian Syria sehingga sanggup mempertaruhkan nyawa di laut untuk melarikan diri ke luar negara.
“Pasukan tentera laut berjaya menyelamatkan 48 orang dan menemui mayat seorang kanak-kanak perempuan dari bot yang karam ketika mereka cuba melarikan diri secara haram. Kebanyakan penumpang di atas bot berjaya diselamatkan,” kata tentera laut dalam satu kenyataan.
Pasukan tentera laut telah mengumpulkan lima mayat dari pantai Tripoli semalam, lapor Agensi Berita Nasional.

Saudara-mara mangsa didengari meraung dari bilik mayat Tripoli yang menempatkan kesemua mayat, demikian menurut seorang wartawan AFP.
Dalam pada itu, sekumpulan lelaki dilaporkan menyerbu masuk ke dalam bilik mayat tersebut dan cuba merampas mayat untuk dikebumikan, kata wartawan berkenaan.
Berhampiran kawasan itu, berpuluh-puluh lelaki turut bertindak melontar batu ke arah dua kereta kebal tentera bagi melepaskan kemarahan mengenai tragedi itu. – Agensi


Sultan Selangor lancar al-Quran dan terjemahan Bahasa Cina
Oleh MOHD YUNUS YAKKUB

25 April 2022, 3:29 pm
SHAH ALAM – Sultan Selangor, Sultan Sharafuddin Idris Shah berkenan melancarkan al-Quran al-Karim dan terjemahan Bahasa Cina di Kompleks Seni Islam Antarabangsa Selangor di sini, hari ini.
Turut berkenan berangkat Tengku Permaisuri Selangor, Tengku Permaisuri Norashikin Abdul Rahman.
Sultan Sharafuddin dan Tengku Permaisuri Norashikin kemudiannya turut meluangkan masa melihat galeri kompleks seni islam tersebut.
Sementara itu, Pengerusi Eksekutif Yayasan Restu, Datuk Abdul Latiff Mirasa berkata, penerbitan mushaf al-Quran itu adalah usahasama antara pihaknya bersama Persatuan Cina Muslim Malaysia (MACMA).
Katanya, usaha itu bermula dengan Pelancaran Juzuk ‘Amma dan Surah-surah pilihan serta Terjemahannya dalam bahasa Cina dan pemasyhuran Kompleks Seni Islam Antarabangsa Selangor oleh Sultan Sharafuddin pada 28 Mei 2016.
“Kelebihannya adalah mempunyai lebih 2,000 nota kaki bagi memberi penjelasan dan huraian maksud ayat.

“Penggunaan bahasa Cina dalam mushaf ini mudah difahami. Justeru, diharapkan naskhah ini boleh memberi daya tarikan untuk masyarakat Cina membaca, memahami serta mengamalkan ajaran al-Quran selain mewujudkan kecintaan dan jati diri bangsa,” katanya ketika berucap pada majlis tersebut.
Jelas beliau, bagi memudahkan pembaca, setiap kalimah yang merujuk kepada Allah SWT menggunakan warna merah, manakala yang merujuk kepada nabi Muhammad SAW menggunakan warna hijau.
Abdul Latiff turut menegaskan al-quran tersebut juga telah mendapat kelulusan Jabatan Kemajuan Islam Malaysia (Jakim) dan Bahagian Kawalan Dan Penerbitan Al-Quran, Kementerian Dalam Negeri.
“Justeru, Yayasan Restu sedang berusaha mencari dana sebanyak RM4juta bagi mencetak sebanyak 50,000 naskhah mushaf al-Qur’an tersebut.
“Percetakan dilaksana secara bertahap bermula dengan cetakan sebanyak 5,000 naskhah. Manakala cetakan seterusnya dilaksanakan bergantung kepada dana yang diperolehi,” katanya.-KOSMO! ONLINE


Peluang kedua Amir dalam perniagaan emas menjadi
Oleh KOSMO!

25 April 2022, 4:00 pm
KULIM – Menutup atau menghentikan sesebuah operasi perniagaan kerana masalah kewangan atau pengurusan boleh disifatkan sebagai satu ‘mimpi ngeri’ bagi mereka yang bergelar usahawan.
Itu antara situasi getir yang pernah dilalui dan terpaksa ditelan anak muda kelahiran Selangor ini kira-kira enam tahun lalu.
Berkongsi cerita, pemilik kedai Emas Amir di sini , Muhammad Amir Jumri berkata, beliau terpaksa menutup keseluruhan operasi kedai emas yang diusahakan sejak tahun 2014 atas beberapa sebab tertentu.
Katanya, pada masa itu tiada pilihan lain yang boleh digunakannya selain nekad menutup operasi kedai emas miliknya itu yang hanya sempat dua tahun beroperasi.
“Kalau ikutkan minat berniaga itu memang ada dalam diri sejak di universiti lagi. Sebelum berniaga emas, saya pernah menjual perak dalam bentuk syiling dan bar secara online.
“Jadi lama-kelamaan, minat untuk menjual emas semakin bertambah didorong pula dengan nilai jualan dan beliannya yang jauh lebih tinggi berbanding perak,” katanya.

Jelas Muhammad Amir, minat dan impian untuk kembali bangkit dalam cabang bisnes itu juga membuatkan beliau mengumpul modal khususnya daripada tabungan sendiri untuk membuka sebuah kedai emas pada tahun 2014.
Perusahaan itu berjaya dibuka dengan mengoperasikan sebuah rumah kedai di lokasi strategik di sini.
“Pada awal fasa perniagaan, semuanya baik-baik sahaja, tetapi bila sudah masuk tahun kedua, saya terpaksa perlahankan operasi disebabkan kekangan beberapa faktor tertentu.
“Saya cuba untuk bertahan, tetapi tewas juga dan akhirnya terpaksa nekad untuk menutup sementara perniagaan walaupun berat hati ini,” ujarnya.
Selepas perniagaan ditutup, bermacam-macam kerja terpaksa dilakukan oleh anak muda ini demi kelangsungan hidup tetapi jauh disudut hatinya mahu kembali berniaga emas.
Lama bertahan tanpa pernah wujud istilah putus asa dalam kamus hidupnya, sekali lagi Muhammad Amir diberi ‘peluang kedua’ untuk terus mengemudi perniagaan emas yang diminatinya.
Terang bapa kepada seorang anak itu, operasi kedai emasnya kembali dibuka sekitar Jun 2020 ketika seluruh dunia sedang dibadai pandemik maut tidak diundang, Covid-19.
“Syukur, walaupun negara pada ketika itu sedang dilanda pandemik, saya dapat membuka semula perniagaan yang dijenamakan semula kepada Emas Amir.
“Ketika itu, saya hanya terpaksa menghadapi dan berdepan dengan sekali sahaja Perintah Kawalan Pergerakan (PKP) iaitu pada tahun berikutnya.
“Masa awal-awal buka kedai iaitu selepas PKP pertama tamat, kedai saya dapat beroperasi secara normal dan mendapat sambutan memberangsangkan daripada pelanggan sedia ada dan baharu.
“Kebenaran pengeluaran Kumpulan Wang Simpanan Pekerja (KWSP) juga secara tidak langsung mendorong ramai peminat barangan kemas untuk membeli sekali gus hasil jualan dapat menampung sedikit kerugian yang dialami ketika PKP kedua,” tuturnya.

Diaju mengenai cabaran besar yang pernah dilaluinya selain pandemik Covid-19 yang tiada kesudahan, Muhammad Amir, 30, berkata, pengalaman ditipu oleh rakan baiknya meninggalkan satu kejutan yang tidak pernah dijangka sebelum ini.
Amir menerangkan, mungkin kerana faktor kepercayaan atas hubungan sekian lama seperti saudara sendiri telah membatasi keraguan.
Dalam insiden itu, beliau dimanipulasi dan terpaksa berputih mata apabila emas seberat 400 gram dengan nilai lebih daripada RM60,000 lesap begitu sahaja.
“Saya akui apa yang terjadi disebabkan kesilapan saya sendiri kerana terlalu percaya kepada orang lain 100 peratus.
“Sejak hari itu, saya kini menguruskan perniagaan sendiri tanpa bekerjasama dengan pihak lain kerana tidak mahu pisang berbuah dua kali,” ujarnya.
Muhammad Amir berkata, trend pembelian emas ketika ini amat positif terutama selepas berlakunya pandemik dan beberapa inisiatif diperkenalkan kerajaan se perti moratorium dan pengeluaran wang KWSP.
“Tidak dinafikan kami turut menerima tempiasnya.
“Dengan pengeluaran wang KWSP yang memasuki fasa keempat, pelanggan merasakan pelaburan jangka masa panjang terbaik adalah dengan membeli emas,” katanya.
Sebarang maklumat lanjut mengenai produk yang ditawarkan serta promosi menarik, bolehlah melayari laman sesawang emasamir.com atau menerusi Instagram @kedaiemasamir. – KOSMO! ONLINE


Zarina Anjoulie ‘spill tea’ tentang Ammar Alfian
Oleh MOHD. HAIKAL ISA

25 April 2022, 4:12 pm
PETALING JAYA – Pelakon sensasi, Zarina Anjoulie mendedahkan tentang perangai aktor berbadan sasa Ammar Alfian yang menurutnya seperti kacang lupakan kulit apabila kerana lantang mengkritik pengamal undang-undang yang terlibat dengan kes adik Bella, Hafidzah Hassan.
Zarina atau nama sebenarnya, Zarina Anjoulie Lavocah Mohd. Fahizul menerusi Twitter memaklumkan, peguam itu merupakan individu yang membantu Ammar untuk beberapa kes mahkamah terkait dirinya sebelum ini biarpun pelakon filem Paskal itu lantang mengkritiknya hanya kerana ramai melakukan perkara sama sekarang.
“Ammar Alfian, waktu kau susah siapa tolong kau? Peguam lain rosakkan kes kau, dia (Hafidzah) hanya dapat duit baki ‘sipi sipi’ sahaja.
“Ammar Alfian, kau memang tak reti bersyukur. Kau pergi bantai (pukul) orang di gimnasium, siapa tolong kau selesaikan? Hafidzah dan suami dia juga yang selesaikan.
“Ammar Alfian janganlah tak sedar diri. Waktu nak minta tolong bukan main kau pura-pura baik, gunakan dia (untuk khidmat guaman) dan sekarang, kawan aku (Hafidzah) kau kata jahat. Kau dapat tebus talak dan dapat anak kau pun pasal siapa,” ciap Zarina, 35.
Menurut pelakon filem Hantu Kuat Ketawa itu lagi, Ammar sememangnya seorang yang suka bermuka-muka demi kepentingan dirinya sendiri.

“Sekali lagi, aku nak ingatkan kau siapa tolong masa kau kena tangkap? Sedarlah diri. Dahlah tak bayar duit orang itu, lagi mahu cerita.
“Aku dari awal dah pesan kawan aku (Hafidzah), jangan ambil kes kau sebab kau ini talam sejuta muka. Tapi sebab kasihan, dia tolong juga,” katanya.

ammar alfian time kau susah siapa tolong kau ar? lawyer lain rosak kan case kau dia dapat duit baki sipi2 je lawyer tu je . lagi nk cite pic.twitter.com/5HysPpZMPA
— zarina anjoulie (@ZarinaAnjoulie_) April 25, 2022

Zarina bertegas bahawa dia hanya mempertahankan rakan baiknya itu dan mengharapkan orang ramai bersikap terbuka dan tidak hanya bersuara hanya dengan mendengar satu pihak saya.
“Saya hanya mempertahankan BFF (kawan baik) sahaja. Saya minta maaf kacau hidup kalian hari ini. Tapi kebenaran perlu diberitahu. Semuanya (kebanyakan) yang kalian dengar hanya satu pihak sahaja.
“Saya pelik, Hafidzah tengah viral, jantan itu (Ammar) sibuk turut serta. Kenapa tak habis cerita pada netizen apa yang kau dah buat? Nak cheap fame (publisiti murahan), kau tularkan kawan aku yang dah tolong kau waktu susah,” getus Zarina.
Terdahulu, Ammar atau nama sebenarnya Ammar Alfian Aziz menerusi Instagram menyifatkan Hafidzah yang mewakili anak guamnya, Siti Bainun sebagai seseorang yang kemaruk publisiti dan wang ringgit.
“Ibu saya ternyata betul tentang kalian. Kirafah itu memang akan berlaku,” coret Ammar. – KOSMO! ONLINE


MK dedah identiti kekasih, peminat wanita patah hati
Oleh MOHAMMAD SHAHEMY AZMI

25 April 2022, 3:02 pm
PETALING JAYA – Perkongsian terbaharu penyanyi MK yang seolah-olah sedang menggambarkan bahawa hatinya kini sudah dimiliki seorang gadis istimewa yang dimuat naik dalam Instagram ternyata membuatkan ramai peminat wanitanya ‘gigit jari’.
Dalam beberapa keping gambar, anggota K-Clique atau nama lengkapnya Muhammad Hairi Amin Hamdan itu dilihat mendedahkan identiti teman wanitanya ketika duduk di satu lokasi disertakan dengan kapsyen romantis.
“Minta maaf atas semuanya sayang. Terima kasih sebab masih bersabar dengan saya. Saya sayang awak!” tulis MK.
Penyanyi yang kini bergelar pelakon itu juga turut berkongsi akaun Instagram milik teman wanitanya yang menggunakan nama @hajaarsitii.
Menjengah dalam ruangan komen, perkongsian ‘bersemut’ oleh MK telah menarik perhatian pengikutnya, termasuk rakan-rakan artis.
“Tung ah (untunglah),” komen penyanyi Sufian Suhaimi.

“Saya juga perlukan kekasih untuk lindungi saya,” ujar pengacara Sean Lee.
“Kenduri saya jaga katering,” usik penyanyi Zynakal.
Rata-rata peminat wanitanya pula tersentak bahkan ada yang kecewa dan mahu segera undur diri daripada terus menaruh perasaan terhadap hero drama The Hotel itu.
Terdapat juga beberapa komen berbaur kecewa yang diluahkan peminat perempuan selepas MK berkongsi gambar kekasih hatinya.
“Saya kecewa,” komen seorang peminatnya ringkas.
“Tidak mungkin!” ujar seorang lagi peminatnya.
“Assalamualaikum. Habis tu harapan saya macam mana? Hancur,” luah seorang netizen.
Untuk rekod, selama ini selebriti berusia 26 tahun itu tidak pernah berkongsi secara terperinci tentang teman wanitanya kepada umum.
Teka-teki mengenai siapa ‘buah hati’nya hampir terjawab tahun lalu apabila dia memeluk erat seorang wanita yang akhirnya didedahkan sebagai kakak kandungnya.
MK mempunyai alasan tersendiri mengapa perihal tersebut tidak diuar-uarkan kepada umum termasuk untuk menjaga hati banyak pihak. – KOSMO! ONLINE


Pengguna Maybank berang, wang ‘lesap’ lagi
Oleh KOSMO!

25 April 2022, 1:15 pm
PETALING JAYA – Pengguna Maybank dilihat berang dan marah apabila tidak dapat membuat sebarang transaksi secara dalam talian serta kad debit tidak dapat digunakan.
Malah lebih mengejutkan apabila ada segelintir pengguna mendakwa kesemua wang di dalam akaun bank mereka lesap.
Tinjauan Kosmo! mendapati akaun media sosial rasmi milik Maybank turut ‘diserang’ oleh pengguna akibat daripada masalah itu.
Rata-rata orang ramai marah dan berharap agar pihak Maybank dapat menyelesaikan isu ini dengan segera.
“Bayaran yang saya lakukan telah ditolak tetapi duit sudah dipotong daripada akaun bank. Cuba untuk hubungi khidmat pelanggan tetapi tiada respons. Bagaimana saya mahu selesaikan perkara ini?” kata Mohamad Muzakkir Barhim.
“Saya sedang membeli barangan runcit dan juruwang mencuba tiga kali pada mesin tetapi tidak menjadi, kemudian apabila saya menyemak aplikasi Maybank2u saya, ia menunjukkan potongan tiga kali pada jumlah yang sama?!! Urus niaga itu tidak berlaku. Saya cuba menghubungi talian hotline Maybank tetapi sibuk,” jelas RabanJoo Prilen.

Sementara itu, Nadia Natalie Woo menyoal kemanakah kesemua wang yang disimpan di dalam akaun Maybanknya setelah ia menunjukkan baki akaun RM0.00.
“Baki pada akaun saya menunjukkan RM0.00! Ke manakah kesemua wang saya pergi?” ujarnya.
Dalam pada itu, Maybank di Faceboooknya memaklumkan penggunaan kad debit tergendala seketika dan Maybank juga sedang berdepan masalah teknikal di aplikasi miliknya iaitu MAE, M2U MY dan lama web Maybank2u.
“Harap maklum bahawa penggunaan kad debit tidak tersedia buat sementara waktu, dan pada masa ini kami mengalami kelembapan sekejap pada aplikasi MAE, M2U MY dan laman web Maybank2u.
“Kami memohon maaf atas sebarang kesulitan yang berlaku dan sedang berusaha untuk menyelesaikan perkara itu secepat mungkin. Terima kasih atas kesabaran dan pemahaman anda,” katanya. – KOSMO! ONLINE


Maybank sedang usaha selesaikan isu tergendala
Oleh KOSMO!

25 April 2022, 3:21 pm
PETALING JAYA – Perkhidmatan sistem Maybank terus tergendala ekoran masalah teknikal yang dihadapinya setakat pukul 3 petang.
Menerusi satu hantaran di laman Twitter rasmi Maybank, berkata, platform pembayaran Proses Pertukaran Kewangan (FPX), penggunaan kad debit serta aplikasi MAE tidak dapat digunakan buat sementara waktu.
Tambahnya, Maybank juga sedang berdepan masalah teknikal di aplikasi M2U MY dan laman web Maybank2u.
“Harap maklum bahawa penggunaan platform pembayaran Proses Pertukaran Kewangan (FPX), penggunaan kad debit dan aplikasi MAE tidak dapat digunakan buat sementara waktu dan pada masa ini kami juga mengalami kelembapan pada aplikasi M2U MY dan laman web Maybank2u.
“Kami memohon maaf atas sebarang kesulitan yang berlaku dan sedang berusaha untuk menyelesaikan perkara itu secepat mungkin. Terima kasih atas kesabaran dan pemahaman anda,” katanya.
Masalah teknikal ini berlaku sejak pagi tadi namun, jangkaan masalah ini akan diselesaikan belum lagi diumumkan pihak bank tersebut. – KOSMO! ONLINE


Hanya 10 peratus polis Pahang boleh cuti raya
Oleh NORHAFIZAN ZULKIFLI

25 April 2022, 1:03 pm
KUANTAN – Daripada lebih 6,000 anggota polis di seluruh negeri ini, hanya 10 peratus sahaja yang dibenarkan bercuti sempena perayaan Aidilfitri tahun ini.
Ketua Polis Pahang, Datuk Ramli Mohamed Yoosuf berkata, 90 peratus anggota dan pegawai perlu bertugas sepanjang tempoh perayaan xdalam mod bersiap sedia bagi mengawal keselamatan dan menghadapi sebarang kemungkinan.
“Kita di Pahang hanya membenarkan 10 peratus sahaja bercuti iaitu dianggarkan 600 anggota dan pegawai yang bercuti dam satu-satu masa.
“Penggiliran bercuti sama ada sebelum, semasa dan selepas Aidilfitri dilaksanakan bagi memastikan keberkesanan menjalankan tugasan membuat rondaan keselamatan, kawalan dan pencegahan jenayah di seluruh negeri,”katanya pada program Pencegahan Jenayah Ketua Polis Pahang bersama masyarakat daerah Pekan di Pekarangan Masjid An-Nur di Pekan semalam.
Menurut Ramli, pihaknya akan menumpukan kepada kawalan keselamatan harta benda di taman-taman perumahan dan keselamatan nyawa serta kelancaran pergerakan kenderaan di jalan raya ketika musim cuti perayaan itu.
Sehubungan itu, beliau mengingatkan orang ramai supaya memaklumkan kepada pihak polis jika meninggalkan rumah kediaman semasa cuti ini dengan mengisi borang secara atas talian atau hadir sendiri ke balai-balai yang berdekatan.

“Setelah lebih dua tahun tiada pergerakan besar-besaran pulang ke kampung halaman di musim perayaan ini, kita ingin mengingatkan kbali kepada masyarakat agar mengisi borang yang disediakan sebagai langkah berjaga-jaga agar tidak berlaku kejadian diingini ketika ketiadaan mereka di rumah.
“Dengan cara ini pemantauan dapat dilakukan dari semasa ke semasa, sekali gus dapat menjamin keselamatan harta benda orang ramai,”ujarnya. – KOSMO! ONLINE.


Sasaran pingat Sukan SEA Hanoi munasabah
Oleh ZAKI SALLEH

25 April 2022, 1:01 pm
ATLET negara perlu menjadikan Sukan SEA di Hanoi, Vietnam bulan depan sebagai medan mempamerkan prestasi serta meningkatkan pencapaian bagi penyertaan ke temasya lebih tinggi.
Menteri Belia dan Sukan, Datuk Seri Ahmad Faizal Azumu berkata, sasaran awal 31 pingat emas bukanlah mutlak tetapi sebagai sandaran pencapaian.
Menurut beliau, sasaran yang ditetapkan itu adalah munasabah selepas mempertimbangkan prestasi atlet-atlet negara lain yang mengambil bahagian pada temasya dwitahunan tersebut.
“Kita letak sasaran itu sebab kita nak capai, bukan kita letak untuk seronok-seronok atau kita nak ambil ringan supaya mudah nak capai.
“Saya kira sasaran ini dibuat dengan realistik walaupun saya sendiri seperti orang ramai berharap kita dapat lebih daripada 31,” ujarnya.
Beliau berkata demikian semasa ditemui pada program Singgah Sahur Bersama Media dan Belia Negeri Perak di Masjid Hajjah Puteh Mahani, Bercham Raya, Perak semalam.

Jelas Ahmad Faizal lagi, atlet-atlet kebangsaan perlu berusaha bersungguh-sungguh agar mereka dapat meraih pencapaian terbaik untuk bersedia menghadapi kejohanan yang lebih besar.
“Jangan pandang pada Sukan SEA sahaja kerana momentum itu yang kita bawa pada temasya lebih besar di Sukan Asia dan juga Sukan Komanwel,” katanya.
Sebagai rekod, Malaysia sebelum ini meletakkan sasaran awal untuk memperoleh 31 pingat emas, 19 pingat perak dan 29 pingat gangsa pada Sukan SEA Hanoi yang akan bermula 12 hingga 23 Mei depan.
Timbalan Menteri Belia dan Sukan, Datuk Seri Ti Lian Ker berkata, sasaran ditetapkan bersama Persatuan Sukan Kebangsaan itu berdasarkan perkembangan dan perbandingan prestasi semasa atlet-atlet kebangsaan.


BSN tawar pakej ‘Keuntungan Berganda’
25 April 2022, 1:10 pm
Institusi Perbankan di Malaysia sememangnya menawarkan pelbagai kemudahan produk kewangan dan perbankan yang sesuai serta memenuhi keperluan pengguna.
Bank Simpanan Nasional (BSN) juga tidak ketinggalan apabila, menawarkan kempen pembiayaan peribadi menarik iaitu ‘Keuntungan Berganda’.
BSN menerusi kempen ‘Keuntungan Berganda’ menjanjikan dua (2) kali ganda keuntungan kepada pelanggan yang melanggan produk Pembiayaan Peribadi BSN MyRinggit/i.
Keuntungan Berganda
Menerusi kempen ini, pelanggan boleh memohon pembiayaan peribadi dengan kadar keuntungan yang rendah dan berpeluang memenangi hadiah berupa BSN Sijil Simpanan Premium (BSN SSP) bernilai RM100.
Tawaran ini terbuka kepada 500 pelanggan yang terawal dengan jumlah pembiayaan melebihi RM100,000 dan sah sehingga 30 Jun 2022.

Selain itu, pelanggan juga berpeluang memenangi hadiah Cabutan BSN SSP setiap bulan.
Pembiayaan peribadi yang dipohon boleh dimanfaatkan untuk pelbagai kegunaan seperti penyatuan hutang, pengubahsuaian rumah, melanjutkan pelajaran, pelaburan dan sebagainya.
Jadi, jangan lepaskan peluang untuk sertai kempen ‘Keuntungan Berganda’ hari ini. Mohon sekarang!
Untuk mengetahui lebih lanjut mengenai kempen ini, layari sesawang BSN di www.bsn.com.my.
Permohonan boleh dibuat dengan melayari https://bit.ly/MyEzBSN
Tertakluk kepada terma dan syarat.


Tindakan tegas terhadap ASP wanita ‘live’ TikTok masa serbuan
25 April 2022, 2:31 pm
KUALA LUMPUR – Tindakan tegas akan diambil terhadap seorang pegawai polis wanita berpangkat Asisten Superintendan (ASP) yang didakwa membuat secara langsung (live) di aplikasi TikTok sewaktu serbuan di sebuah pusat hiburan baru-baru ini.
Pengarah Jabatan Siasatan Jenayah Narkotik (JSJN) Bukit Aman, Datuk Ayob Khan Mydin Pitchay berkata, pihaknya masih menunggu siasatan lengkap daripada Jabatan Integriti dan Pematuhan Standard (JIPS) berkenaan
pegawai wanita tersebut yang merupakan petugas di JSJN Bukit Aman.
“Perbuatan beliau merakam video secara langsung ketika serbuan memang tidak dibenarkan sama sekali melainkan program secara rasmi di media sosial milik Polis Diraja Malaysia (PDRM).
“Video yang memaparkan kandungan dan ucapan peribadi berkenaan PDRM bagi tujuan mempromosi dan menambah pengikut di mana-mana media sosial termasuk TikTok jelas melanggar
prosedur operasi standard (SOP) dan Pekeliling Tatacara Penggunaan Media Sosial yang telah dikeluarkan PDRM pada Ogos 2020, Mei 2014 dan Februari 2021,” ujarnya ketika mengulas perbuatan pegawai tersebut di sidang akhbar di Menara 1, Bukit Aman dekat sini hari ini.
Tegas beliau, pihaknya tidak akan bertolak ansur dan tidak akan berkompromi dengan mana-mana anggota atau pegawai polis yang melanggar tatacara dan SOP yang telah ditetapkan ini.
“Saya akan ambil tindakan tegas tanpa pilih bulu tak kira sama seseorang itu berpangkat pegawai atau anggota, tindakan sama sahaja,” katanya.

Terdahulu, video berdurasi seminit 38 saat tular di media sosial memaparkan seorang pegawai polis wanita berpangkat ASP membuat rakaman video secara langsung menerusi TikTok semasa melakukan serbuan dipercayai di sebuah pusat hiburan bersama pegawai dan anggota polis lain.
Bagaimanapun video berkenaan mendapat kecaman orang ramai yang mempersoalkan perbuatan pegawai tersebut yang membuat secara langsung ketika bertugas seolah-olah mahu mengejar glamor dan populariti.
Justeru itu, Timbalan Ketua Polis Negara, Datuk Razarudin Husain berkata, pihaknya sudah mengarahkan JIPS untuk mengambil tindakan tegas terhadap pegawai terbabit termasuk memanggilnya untuk merakam kenyataan berhubung tindakannya membuat siaran secara langsung semasa operasi. – KOSMO! ONLINE.


Dunia kehabisan makanan tahun 2050
Oleh KOSMO!

25 April 2022, 2:00 pm
WASHINGTON – Saintis-saintis memberi amaran bahawa dunia diramal kehabisan makanan dalam tempoh 27 tahun akan datang, lapor akhbar Daily Star kelmarin.
Berdasarkan kajian dan analisis, mereka menyatakan bahawa krisis makanan global itu diramal berlaku dalam tempoh 27 tahun dan 251 hari lagi, manakala pengiraannya bermula pada 24 April 2022.
Seorang ahli sosiobiologi, Edward Wilson berkata, manusia memerlukan dua planet Bumi untuk memenuhi keperluan makanan semasa.
“Bumi mempunyai had kapasiti dalam membekalkan sumber makanan kepada manusia. Walaupun seluruh manusia menukar diet menjadi vegetarian, tanah-tanah ladang di Bumi masih tidak dapat memenuhi keperluan tersebut.
“Populasi  dunia akan menjadi terlalu besar berbanding bekalan makanan. Pada masa itu (2050), terdapat hampir 10 bilion penduduk Bumi dengan permintaan makanan meningkat 70 peratus berbanding tahun 2017.
“Apa yang berlaku adalah sumber makanan di Bumi adalah terhad kepada 10 bilion orang sahaja. Itu angka maksimum. Ia tidak berubah kerana biosfera bersifat malar,’’ jelas Wilson.

Pakar-pakar berkata, jangka masa itu adalah berdasarkan perbandingan kadar pengambilan makanan semasa yang kini berlebihan dan pertumbuhan populasi manusia di Bumi.
Statistik itu menunjukkan bahawa manusia perlu menghasilkan lebih banyak makanan dalam tempoh 40 tahun akan datang berbanding pengeluaran makanan sejak 8,000 tahun lalu.
“Tidak mungkin semua orang bersetuju untuk berhenti makan daging, jadi takat maksimum sebenar adalah lebih rendah daripada 10 bilion. Tambahan pula, pengambilan makanan berlebihan dan pembaziran makanan berlaku setiap hari.
“Sebagai contoh, jika seluruh penduduk dunia memiliki diet yang sama dengan rakyat Amerika Syarikat (AS), Bumi hanya boleh membekalkan makanan kepada 2.5 bilion orang.
“Dunia boleh memberi makan kepada populasi lebih besar jika manusia tidak memakan daging kerana tenaga yang diperlukan untuk menghasilkan daging jauh lebih banyak berbanding makanan lain. Sebagai contoh, kita memerlukan lebih 75 kali tenaga untuk menghasilkan daging berbanding jagung,’’ tambah Wilson.
Saintis-saintis lain turut sebulat suara menyokong amaran tersebut. Antara mereka ialah Profesor Julian Cribb yang menulis buku mengenai ramalan krisis itu.
“Ini adalah krisis makanan global yang saya tidak fikir ada jalan keluar daripadanya. Ia berlaku lebih pantas berbanding perubahan iklim.
“Kekurangan air, tanah dan tenaga termasuk peningkatan permintaan daripada populasi manusia dan pertumbuhan ekonomi akan mewujudkan krisis kekurangan makanan global sekitar tahun 2050. Perang dunia berpotensi berlaku yang berpunca daripada krisis makanan dan air pada tahun-tahun akan datang,’’ katanya. – Agensi


Pejuang tidak sertai ‘khemah besar’- Marzuki
Oleh ISKANDAR SHAH MOHAMED

25 April 2022, 3:16 pm
KUALA SELANGOR – Parti Pejuang Tanah Air (Pejuang) berpendirian tidak akan menyertai ‘khemah besar’ untuk menewaskan UMNO, Barisan Nasional (BN) pada Pilihan Raya Umum ke-15 (PRU15).
Timbalan Presidennya, Datuk Marzuki Yahya menegaskan bahawa parti itu masih kekal untuk terus bergerak secara bersendirian.
Kata beliau, pihaknya sejak awal sudah membuat keputusan untuk tidak bersama dengan Pakatan Harapan (PH).
“Justeru, tiada istilah berkaitan ‘khemah besar’ dan juga tiada sebarang perbincangan dibuat dengan kita (Pejuang) mengenainya.
“Kita masih tetap dengan pendirian dan tiga parti dalam komponen PH seolah-olah tiada keputusan tepat kerana mempunyai ideologi atau pemikiran masing-masing,” katanya ketika ditemui pada majlis berbuka puasa bersama Ahli Dewan Undangan Negeri (ADUN) Jeram, Mohd. Shaid Rosli di Puncak Alam di sini, semalam.
Khamis lalu, Timbalan Presiden Parti Amanah Negara (Amanah), Datuk Seri Salahuddin Ayub mahu pemimpin parti pembangkang berjiwa besar dengan memaafkan dan melupakan perkara lalu bagi merealisasikan pendekatan ‘khemah besar’ sebagai persediaan menghadapi PRU15.

Mengulas lanjut, Marzuki berkata, Pejuang ketika ini melihat PH seolah-olah tiada hala tuju termasuk melibatkan Pilihan Raya Negeri (PRN) Johor.
“Walaupun PH, namun semua dengan cara masing-masing iaitu PKR menggunakan logo dan kerusinya manakala tinggal hanya Amanah serta DAP.
“Saya melihat ‘khemah besar’ itu bukan cadangan tepat dan PH perlu perbaiki dalaman pakatan itu dahulu,” ujarnya. -KOSMO! ONLINE.


Maloney lega jadual Liga M dipinda
Oleh MUHAMAD ARDIE PUTRA SUHAIMI

25 April 2022, 1:30 pm
KETUA jurulatih skuad B-23 negara, Brad Maloney menarik nafas lega apabila Liga Bola Sepak Malaysia (MFL) menangguhkan beberapa perlawanan Liga Malaysia (Liga M) bagi memudahkan persiapan pasukan ke temasya Sukan SEA 2021 awal bulan depan.
Sebagai rekod, sebanyak enam perlawanan Liga Super telah dipinda di mana ia merupakan penyelarasan di antara FAM dan MFL berkaitan agenda pasukan kebangsaan melibatkan skuad B-23 dan pasukan senior kebangsaan.
Kata Maloney, penghargaan kepada semua pihak terlibat khususnya MFL dan kelab-kelab Liga M selepas memberikan kerjasama dalam memastikan persiapan pasukan B-23 berada dalam landasan lebih baik serta positif.
“Saya ingin mengucapkan terima kasih dan ingin merakamkan penghargaan kepada MFL dan pasukan Liga M di atas kerjasama mereka dalam memastikan pasukan junior negara melakukan persiapan dengan lebih baik.
“Ini kerana kita akan menghadapi dua kejohanan penting iaitu Sukan SEA 2021 Hanoi, Vietnam bermula 7 Mei ini dan Piala Asia B-23 2022 di Uzbekistan bermula 1 hingga 19 Jun nanti.
“Sudah pasti perkhabaran ini bukan sahaja menyuntik semangat buat barisan pegawai dan pemain skuad B-23 negara, malah akan lebih fokus menghadapi Sukan SEA 2021 yang dianggap sebagai medan persediaan buat pasukan sebelum ke Uzbekistan,” katanya dalam satu kenyataan.

Skuad muda Harimau Malaya telah menjalani sesi latihan pusat di Wisma FAM, Kelana Jaya sejak 19 April lepas dengan beberapa pemain akan melaporkan diri secara berperingkat sebelum berlepas ke Vietnam pada 4 Mei ini.
Pasukan kebangsaan telah diundi dalam Kumpulan B dan bakal memulakan kempen temasya dwitahunan itu bertemu Thailand pada 7 Mei, Laos (11 Mei), Singapura (14 Mei) dan Kemboja (16 Mei) dengan semua perlawanan berlangsung di Stadium Thien Truong, Nam Dinh.


Bayern kelab paling berjaya di Eropah
Oleh KOSMO!

25 April 2022, 12:30 pm
MUNICH – Bayern Munich mencipta sejarah baharu bola sepak Eropah selepas berjaya merangkul kejuaraan Bundesliga buat kali ke-10 berturut-turut.
Ia menyaksikan Bayern muncul kelab paling berjaya di Eropah dengan memadam rekod sembilan kejuaraan liga berturut-turut dicipta Juventus pada 2020.
Kejayaan itu hadir selepas Bayern menewaskan musuh tradisi, Borussia Dortmund 3-1 dalam pertembungan Der Klassiker pada aksi Bundesliga di Allianz Arena awal pagi semalam.
Biarpun masih berbaki tiga perlawanan, namun kemenangan itu telah mengesahkan kejuaraan menjadi milik Bayern dengan kelebihan 12 mata ke atas Dortmund di tangga kedua.
Ketua jurulatih Bayern, Julian Nagelsmann menghamburkan pujian tinggi kepada para pemainnya yang menampilkan permainan sempurna di hadapan penyokong sendiri.
“Kemenangan ini amat manis kerana ia berjaya dilakukan di laman sendiri ke atas musuh ketat (Dortmund) anda. Semua pemain dan penyokong berhak meraikan kejayaan bersejarah ini.

“Tahun ini tidak mudah. Itu sebab saya gembira apabila kami dinobatkan sebagai juara liga,” kata Nagelsmann yang akhirnya berjaya merasai kejuaraan Bundesliga pertama dalam karier kejurulatihannya.
Tiga gol Bayern dalam aksi itu dijaringkan oleh Serge Gnabry, Robert Lewandowski dan Jamal Musiala, manakala Emre Can menghadiahkan jaringan sagu hati buat Dortmund.
Menariknya, kejayaan itu turut menyaksikan bintang Bayern, Thomas Muller muncul pemain paling banyak memenangi gelaran Bundesliga dengan 11 kejuaraan dalam sejarah pertandingan itu. – AGENSI


Sindiket peras ugut sebar video lucah lelaki tumpas
Oleh MOHD AZLI ADLAN

25 April 2022, 12:53 pm
KUALA TERENGGANU – Sindiket pemerasan menggunakan video lucah milik mangsa berjaya ditumpaskan polis dengan penahanan tiga suspek termasuk pasangan suami isteri kelmarin.
Ketiga-tiga suspek yang berusia dalam lingkungan 23 hingga 39 tahun itu diberkas di dua lokasi berasingan di Sungai Petani dan Baling, Kedah dalam serbuan bermula pukul 10.15 pagi.
Ketua Polis Terengganu, Datuk Rohaimi Md. Isa berkata, serbuan itu dilakukan berikutan aduan diterima daripada tiga lelaki di daerah ini dan Marang yang mendakwa menjadi mangsa pemerasan suspek sepanjang bulan Ramadan ini.
Beliau berkata, ketiga-tiga mangsa berusia 27 hingga 38 tahun termasuk seorang pejawat awam masing-masing mengaku melakukan panggilan video lucah dengan salah seorang suspek antara 11 April hingga 20 April lalu.
“Modus operandi sindiket itu ialah berhubung dengan mangsa menerusi aplikasi sosial termasuk Mi Chat, We Chat dan WhatsApp sebelum mengajak melakukan panggilan video lucah.
“Anggota sindiket akan merakam aksi-aksi mengghairahkan lelaki berkenaan sewaktu panggilan video berlangsung sebelum memeras ugut mangsa untuk menyebarkannya ke media sosial,” katanya pada sidang akhbar di Ibu Pejabat Polis Kontijen Terengganu di sini hari ini.

Rohaimi berkata, siasatan mendapati sepanjang perbualan menerusi panggilan video itu, mangsa sebenarnya berhubung dengan suspek lelaki yang disangkanya wanita.
Tambah beliau, sindiket terbabit melakukan penyamaran dengan menayangkan video lucah melibatkan seorang wanita tidak dikenali yang dipercayai dimuat turun daripada Internet. – KOSMO! ONLINE


Arteta gembira Xhaka kembali dihargai penyokong
Oleh KOSMO!

25 April 2022, 11:30 am
LONDON – Pengurus Arsenal, Mikel Arteta mengakui gembira melihat hubungan pemainnya, Granit Xhaka dan para peminat pasukan itu semakin pulih selepas berjaya menjadi watak penting ketika mereka berjaya menewaskan Manchester United kelmarin.
Xhaka meledak gol ketiga Arsenal pada perlawanan yang berlangsung di Emirates apabila melepaskan rembatan jarak jauh pada minit ke-70 sekali gus ‘membunuh’ sisa perjuangan United.
Hubungan Xhaka bersama para peminat The Gunners sebelum ini sentiasa keruh dan dia pernah mengakui hampir meninggalkan kelab London itu pada 2019 ekoran gagal untuk menambat hati para penyokong pasukan.
“Tepukan dan sorakan itu sudah lama didambakan kerana dia layak untuk menerimanya. Jika ada peminat yang meluangkan masa dua minit bersama Xhaka, anda akan tahu dan memahami dirinya dengan baik.
“Dia adalah seorang yang sangat profesional. Anda tidak akan bayangkan betapa dia seorang yang sangat mengambil berat tentang kelab ini. Terima kasih kepada penyokong yang menunjukkan penghargaan kepadanya kerana ia pasti sangat bermakna buat Xhaka,” katanya.
Mengulas mengenai perlawanan berkenaan, Arteta mengakui sokongan kuat para peminat yang hadir menjadi faktor utama para pemain berjaya mempamerkan aksi cemerlang pada perlawanan itu.

“Kami memulakan aksi dengan pantas dan mendominasi mereka untuk tempoh yang agak lama pada separuh masa pertama sehingga berjaya meledak dua gol tersebut. Cuma, kami sedikit goyah apabila mereka mendapat gol pertama itu.
“Bagaimanapun, kemenangan ini sangat hebat buat Arsenal dan saya berharap kami mampu mengekalkan prestasi ini pada baki perlawanan nanti,” jelasnya. – AGENSI


Lelaki bakar rumah sendiri, empat beranak rentung
Oleh KOSMO!

25 April 2022, 1:00 pm
RIYADH – Polis wilayah Qatif, di timur Arab Saudi menangkap seorang penduduk tempatan yang mencurah minyak petrol dan membakar rumahnya sehingga mengakibatkan empat ahli keluarganya terbunuh, lapor akhbar Saudi Gazette, kelmarin.
Menurut polis, tindakan undang-undang diambil terhadap lelaki berkenaan.
Suspek kata polis, juga telah dirujuk kepada pendakwa raya.
Siasatan awal mendapati suspek berada di bawah pengaruh dadah jenis methamphetamine (syabu).
Kejadian tragies itu berlaku pada Khamis lalu apabila sebuah rumah di bandar Safwa, wilayah Qatif terbakar menjelang waktu berbuka puasa.
Kebakaran itu mengakibatkan kematian ibu bapa suspek dan masing-masing seorang adik lelaki dan seorang adik perempuannya. Api berjaya dipadamkan oleh Pasukan Keselamatan Awam, manakala suspek ditahan untuk siasatan.

Suspek ialah seorang lelaki berusia 20 tahun dan merupakan ahli keluarga kepada empat manga yang terkorban.
Maklumat mendapati dia bertindak mengurung semua ahli keluarganya di dalam sebuah bilik dan menghalang mereka melarikan diri termasuk mengunci bilik itu daripada luar.
Lelaki itu tidak mengendahkan rayuan mangsa ketika kejadian. Badan empat mangsa tersebut didapati rentung. Motif kejadian masih dalam siasatan – Agensi


Penumpang panik ular dalam kereta api
Oleh KOSMO!

25 April 2022, 12:00 pm
LONDON – Seekor ular mencetuskan situasi panik di dalam sebuah kereta api di Britain selepas reptilia itu terlepas daripada pemiliknya dan menyusur antara tempat duduk penumpang, lapor akhbar The Sun.
Ular tikus bernama Diego dengan panjang 0.9 meter itu terlepas apabila pemiliknya meletakkan ia di atas sebuah meja.
Penumpang dan kakitangan kereta api tersebut yang fobia terhadap ular terpaksa menunggu di stesen sebelum Diego ditangkap oleh seorang penyelia perkhidmatan pelanggan, James Noble.
Penumpang yang mengalami situasi mendebarkan itu ialah seorang pegawai akhbar Universiti Northampton, Chris Fidler, 47, yang baru menaiki kereta api itu dari London ke Sheffield.
“Sukar untuk mempercayainya. Apabila baru saja duduk, saya melihat seorang remaja memegang seekor ular di hadapan saya. Ia kelihatan tenang dan dia memberi jaminan haiwan itu jinak.
“Ular itu kemudian menyusur di celah dua kerusi. Pemiliknya memegang ekor ular itu, namun kemudian melepaskannya supaya ia tidak cedera,” kata Fidler.

Tambah Fidler, kereta api itu kemudian berhenti di Derby dan seterusnya Sheffield.
“Saya memaklumkan kepada seorang kakitangan tetapi dia berkata, ular adalah ketakutan terbesarnya. Dia bekerja di sana selama 25 tahun tetapi belum pernah menghadapi situasi seperti itu.
James Noble dari stesen kereta api Midlands berkata, dia fikir ia adalah jenaka apabila mereka mula mendapat panggilan.
“Saya tidak pasti apa yang akan ditemui apabila menarik tempat duduk dan mengulur tangan ke celahnya tetapi diberitahu bahawa ular itu tidak berbisa.
“Saya pernah mengendalikan ular sebelum ini tetapi tidak pernah melihat seekor ular terlepas di dalam kereta api,’’ katanya. – Agensi


Hina keputusan Mahkamah Syariah, Maria Chin dijel 7 hari
Oleh NUZULSHAM SHAMSUDDIN

25 April 2022, 12:22 pm
KUALA LUMPUR – Ahli Parlimen Petaling Jaya, Maria Chin Abdullah dipenjara tujuh hari oleh Mahkamah Tinggi Syariah di sini hari ini berikutan tindakannya menghina dengan mengkritik keputusan Mahkamah Syariah dalam kes membabitkan Pengerusi Bersama Kumpulan Naza, Datuk Wira SM Faisal SM Nasimuddin dan bekas isterinya.
Hakim Syarie Mohamed Fouzi Mokhtar memutuskan demikian selepas meneliti dan mendengar hujah daripada kedua-dua belah pihak dan hukuman penjara itu bermula hari ini.
Bagaimanapun mahkamah membenarkan hukuman ditangguhkan sementara rayuan. Dalam prosiding hari ini Maria tidak hadir ke mahkamah.
Dalam penghakimanya, hakim Syarie itu berkata tindakan Maria menerbitkan artikel berhubung isu itu telah mendatangkan tanggapan buruk masyarakat dan mencemarkan Institusi Mahkamah Syariah.
“Mahkamah berpuas hati, kenyataan yang dibuat responden (Maria) jelas adalah satu penghinaan selain terdapat komen yang tidak adil sehingga kenyataan itu dikongsi (share) kali. Kenyataan itu juga menjurus  masyarakat melahirkan rasa tidak percaya pada Mahkamah Syariah,” kata hakim Syarie itu
Sebelum ini, Maria diperintah untuk mengemukakan tunjuk sebab kenapa beliau tidak perlu dikenakan tindakan kerana mengkritik keputusan Mahkamah Syariah dalam kes membabitkan Nasimuddin dan bekas isterinya

Panel tiga hakim Mahkamah Rayuan Syariah yang dipengerusikan Mohd. Amran Mat Zain, Othman Ibrahim dan Datuk Mohamad Shakir Abdul Hamid membuat keputusan itu selepas menolak rayuan Maria untuk mendapatkan lanjutan masa bagi mencabar keputusan Mahkamah Tinggi Syariah yang membenarkan prosiding komital terhadapnya.
Pada 4 September 2019, Mahkamah Syariah di sini menjatuhkan hukuman penjara tujuh hari terhadap Emilia Hanafi kerana mengubah tarikh lawatan anak-anaknya untuk bersama bapa mereka (Faisal).
Emilia dibebaskan dengan ikat jamin RM5,000 sementara menunggu rayuan.
Hukuman dijatuhkan terhadap Emilia itu menyebabkan Maria pada 5 September 2019 mengeluarkan kenyataan wanita Islam masih didiskriminasi di bawah sistem undang-undang syariah Malaysia, yang disiarkan sebuah portal.
Pasangan berkenaan bercerai pada 2016 dan hak penjagaan penuh terhadap tiga anak mereka, Fawwaz, Faiz dan Farhan diberikan sepenuhnya pada Emilia.
Pada 9 September 2019, SM Faisal mengemukakan permohonan komital (menghina mahkamah) terhadap Maria dan permohonan itu dibenarkan oleh Mahkamah Tinggi Syariah pada 14 Oktober 2019. – KOSMO! ONLINE.


Empat gol Jesus buat Manchester City buka mata Guardiola
Oleh KOSMO!

25 April 2022, 12:00 pm
MANCHESTER – Pengurus Manchester City, Pep Guardiola menganggap Gabriel Jesus berjaya membuktikan dirinya sebagai seorang penyerang berbisa selepas meledak empat gol untuk membantu pasukan menewaskan Watford 5-1 pada aksi Liga Perdana Inggeris (EPL) kelmarin.
Keputusan tersebut sekali gus mengesahkan status skuad The Citizens selaku pendahulu liga ketika saingan EPL berbaki lima perlawanan.
Kata Guardiola, prestasi yang dipamerkan oleh penyerang antarabangsa Brazil itu cukup menggembirakannya kerana tidak mempunyai masalah untuk membalas kepercayaan yang diberikan dengan meledak empat gol yang sangat menarik.
“Saya tidak berlaku adil pada Jesus sebelum ini kerana dia tidak mendapat minit permainan yang mencukupi, tetapi jika ada yang boleh meledak empat gol dalam satu perlawanan dalam pasukan kami, dia adalah orangnya.
“Secara jujur, saya anggap dia salah seorang pemain di posisi serangan yang serba boleh kerana mampu beraksi di bahagian sayap, mencipta peluang buat rakan sepasukan dan menjadi penyerang utama,” katanya.
Sementara itu, Jesus yang baru berusia 25 tahun percaya tuah berada di pihaknya kali ini selepas menunggu sekian lama untuk mendapatkan jaringan hatrik sejak mewakili pasukan City pada musim 2016.

“Saya akui kali ini nasib saya lebih baik apabila setiap kali percubaan yang saya lakukan menerjah jaring. Sebelum ini saya pernah menjaringkan dua gol, tetapi apabila mahu mendapatkan hatrik, ia tidak berhasil,” kata Jesus. – AGENSI


Wanita hampir serah gelang emas kepada orang tidak dikenali
Oleh KOSMO!

25 April 2022, 12:27 pm
PETALING JAYA – Seorang wanita hampir memberi gelang emas secara rela akibat dipukau kepada orang tidak dikenali semasa sedang leka membeli kelengkapan raya.
Menerusi satu hantaran yang dikongsi Khairunnisa Hamzah di Facebooknya berkata, ambil langkah berjaga-jaga ketika membeli belah di saat membuat persiapan raya.
“Saya ingat lagi masa suami dan keluarga yang lain hendak solat maghrib di sebuah pusat beli-belah. Masa itu saya jaga anak-anak terlebih dahulu, kami duduk di lantai menghadap pemandangan tingkat bawah. Ada seorang wanita di sebelah saya. Asyik senyum-senyum.
“Kemudian, yang saya ingat, dia kata ‘design’ gelang saya cantik. Dia tak pernah tengok. Padahal tu ‘design’ biasa yang ramai orang pakai. Suami dia pun sandar pada dia dan sama melihat gelang tersebut,” tulisnya.
Tmabahnya, selepas disapa oleh wanita tidak dikenali itu, dia seakan dipukau sebelum ditepuk di bahu oleh anaknya untuk segera mengerjakan solat.
“Masa ni saya terpandang tangan sendiri sedang buka cangkuk gelang. Allahuakbar.

“Sedangkan selama pakai gelang, tak pernah saya buka buka. Dah kenapa depan orang tidak dikenali saya nak buka seolah nak serah kepada mereka,” ujarnya.
Katanya, selepas dia sedar, wanita tersebut dan suaminya terus bangun dan meninggalkan mereka begitu sahaja.
Jelasnya, dia berharap orang ramai ambil iktibar akan kejadian yang menimpa dirinya dan sentiasa peka serta hati-hati dengan persekitaran.
“Saya rasa saya patut ceritakan sebab takut ramai yang keluar pergi beli-belah dan terlepas pandang hal begini.
“Saya tulis ini untuk ingatkan saya sendiri juga. Allahuakbar. Hati-hati,” katanya.- KOSMO! ONLINE


Bekalan air, 15 kawasan di ibu negara pulih sepenuhnya
25 April 2022, 12:32 pm
PETALING JAYA – Gangguan bekalan air tidak berjadual buat penduduk di 15 kawasan di sekitar Kuala Lumpur ekoran kerja-kerja pembaikan paip pecah di rumah pam di Taman Muda, Cheras telah pulih sepenuhnya pada pukul 9 pagi tadi.
Pengurusan Air Selangor Sdn. Bhd. (Air Selangor) dalam satu hantaran di Facebooknya memaklumkan perkara tersebut.
“Air Selangor ingin memaklumkan bahawa bekalan air di 15 kawasan yang terjejas di Wilayah Persekutuan Kuala Lumpur susulan kerja-kerja pembaikan paip pecah di rumah pam di Taman Muda, Cheras pada 24 April 2022 telah pulih sepenuhnya pada pukul 9 pagi, hari ini.
“Air Selangor ingin mengucapkan ribuan terima kasih kepada para pengguna di atas kesabaran dan kerjasama yang diberikan sepanjang tempoh gangguan bekalan air tidak berjadual ini,” katanya.
Semalam, Kosmo! melaporkan, sebanyak 15 kawasan di ibu negara dijangka mengalami gangguan bekalan air tidak berjadual ekoran kerja-kerja pembaikan paip pecah di rumah pam di Taman Muda, Cheras.
Senarai Kawasan Terjejas:

1. BUKIT PERMAI INDUSTRI
2. KAMPUNG CHERAS BARU
3. PANDAN BISTARI
4. TAMAN BUKIT PANDAN
5. TAMAN BUKIT PERMAI
6. TAMAN BUKIT TERATAI
7. TAMAN MAWAR
8. TAMAN MEGA JAYA
9. TAMAN MELUR
10. TAMAN MESTIKA
11. TAMAN MUDA
12. TAMAN PANDAN MEWAH
13. TAMAN PUTRA
14. TAMAN SAGA
15. TAMAN SERAYA
– KOSMO! ONLINE


Pasangan curi gelang RM10,000 dipenjara enam bulan
Oleh NOR AINNA HAMZAH

25 April 2022, 12:16 pm
KUALA PILAH – Sepasang kekasih yang mencuri barang kemas dalam kedai emas di Pekan Kuala Pilah, 8 April lalu dihukum penjara enam bulan oleh Mahkamah Majistret Kuala Pilah di sini hari ini.
Tertuduh, Muhammad Efendi Sanusi Gunarto, 24, dan Nur Sabrina Khairul, 22, mengekalkan pengakuan bersalah yang dibuat di Mahkamah Sesyen di sini pada 18 April lalu sebaik pertuduhan dibacakan di hadapan Majistret, Saiful Sayoti.
Berdasarkan pertuduhan, kedua-dua mereka pada pukul 3.45 petang, 8 April lalu bertempat di Kedai Emas Pilah mencuri seutas gelang tangan emas jenis Dunhill seberat 36.76 gram milik premis berkenaan.
Kesalahan dilakukan di bawah Seksyen 380 Kanun Keseksaan yang dibacakan bersama Seksyen 34 kanun yang sama.
Berita berkaitan: Wanita larikan 36 gram gelang emas diburu
Sabit kesalahan, pasangan itu boleh dipenjara sehingga 10 tahun atau denda atau sekiranya bagi kesalahan kali kedua, boleh dikenakan sebatan.

Pendakwaan dikendalikan Timbalan Pendakwa Raya, Nik Nur Aqilah Syarfa Nik Zaidi manakala tertuduh tidak diwakili peguam. – KOSMO! ONLINE.


ASP wanita ‘live’ TikTok masa serbuan ditukar ke SUKSIS UTM
Oleh NOR AZIAH MAT NOH

26 April 2022, 11:42 pm
PETALING JAYA – Pegawai polis wanita berpangkat Asisten Superintendan (ASP) yang membuat video secara langsung (live) di aplikasi TikToknya ketika serbuan di sebuah pusat hiburan ditukarkan ke Ibu Pejabat Polis Kontinjen (IPK) Johor.
Arahan pertukaran terhadap pegawai kanan itu tular di aplikasi WhatsApp sejak petang tadi.
Beliau yang sedang bertugas sebagai ASP Operasi Urusetia, Jabatan Siasatan Jenayah Narkotik (JSJN) Bukit Aman ditukarkan ke Jabatan Pencegahan Jenayah dan Keselamatan Komuniti (JPJKK) IPK Johor dengan menyandang tugas sebagai ASP Kor Sukarelawan Polis Siswa Siswi (Suksis) Universiti Teknologi Malaysia (UTM).
Timbalan Ketua Polis Negara, Datuk Razarudin Husain ketika dihubungi mengesahkan arahan pertukaran pegawai kanan terbabit.
“Betul, dia ditukarkan ke IPK Johor dan perlu melaporkan diri pada hujung bulan Mei depan,” ujarnya ringkas ketika dihubungi Kosmo! sebentar tadi.
Terdahulu, pegawai wanita yang bertugas di JSJN Bukit Aman dikecam selepas membuat rakaman video secara langsung menerusi aplikasi TikTok semasa menjalankan serbuan di sebuah pusat hiburan baru-baru ini.

Menerusi video berdurasi satu minit 38 saat memaparkan wanita berpakaian jaket seragam operasi Polis Diraja Malaysia (PDRM) itu menerangkan tanggungjawab kerja ketika menjalankan serbuan serta pemeriksaan.
Ekoran itu, Pengarah JSJN Bukit Aman, Datuk Ayob Khan Mydin Pitchay memberi jaminan tindakan tegas akan diambil terhadap pegawai berkenaan tanpa memilih bulu dan pangkat. – KOSMO! ONLINE


China didakwa terima bantuan Asia Barat ‘buru’ etnik Uighur
Oleh KOSMO!

26 April 2022, 9:30 pm
BEIJING – Pentadbiran  China didakwa ‘memburu’ penduduk etnik Uyghur yang melarikan diri ke luar negara dengan bantuan daripada kuasa Asia Barat, lapor stesen penyiaran ABC, kelmarin.
Menurut dakwaan itu, China mendapat pertolongan daripada Arab Saudi, Mesir dan Emiriyah Arab Bersatu (UAE) bagi menjejak etnik minoriti China itu di pelbagai lokasi.
Skala usaha Kementerian Keselamatan Negara China untuk mengganggu, menahan dan mengekstradisi warga Uighur dari seluruh dunia dan kerjasama yang diperolehi daripada kerajaan Asia Barat dan Afrika Utara, diterangkan secara terperinci dalam laporan baharu, “Great Wall of Steel” oleh Institut Kissinger Woodrow Wilson Center di China dan Amerika Syarikat (AS).
Lebih 5,500 etnik Uighur di luar China telah menjadi sasaran Beijing apabila mereka diancam dengan serangan siber dan ugutan berterusan kepada ahli keluarga yang kekal di China.
Lebih 1,500 etnik Uighur telah ditahan atau dipaksa pulang ke China untuk menghadapi pemenjaraan dan penyeksaan dalam tahanan polis, demikian menurut laporan itu.
“Ia merupakan kajian besar pertama yang meletakkan krisis kemanusiaan Xinjiang dalam konteks global, memaparkan dimensi antarabangsa kempen Beijing untuk menindas Uyghur,” kata pengarang laporan itu, Bradley Jardin.

Ahli antropologi, Adrian Zenz berkata, Beijing menggunakan kekuatan ekonomi dan anugerah projek infrastruktur Jalur dan Laluan globalnya untuk menekan negara-negara, termasuk negara  yang mempunyai populasi majoriti Muslim. – Agensi
“Orang Cina agak takut dengan pendapat penduduk Islam mengenai layanan mereka terhadap etnik Uyghur dan telah melakukan usaha tertentu dalam mempengaruhi kerajaan serta pendapat popular di negara-negara itu,” kata Zenz. – Agensi


ASP wanita ‘live’ TikTok masa serbuan jalani siasatan dalaman
Oleh NOR AZIAH MAT NOH

26 April 2022, 10:59 pm
KUALA LUMPUR – Polis Diraja Malaysia (PDRM) memberi jaminan akan melakukan siasatan secara adil terhadap pegawai kanan wanita berpangkat Asisten Superintendan (ASP) yang membuat rakaman secara langsung (live) menerusi TikToknya semasa serbuan di sebuah premis hiburan, baru-baru ini.
Timbalan Ketua Polis Negara, Datuk Razarudin Husain berkata, Jabatan Integriti dan Pematuhan Standard (JIPS) bertanggungjawab menjalankan siasatan dalaman terhadap pegawai berkenaan.
“Kita perlu lakukan siasatan secara adil, setakat ini pegawai terbabit masih menjalankan tugas seperti biasa.
“Adakah keperluan untuk pegawai terbabit tularkan operasi tersebut? Berdasarkan maklumat operasi tidak perlu bertindak sedemikian. Peraturan sedia ada hendaklah dipatuhi,” ujarnya pada sidang akhbar selepas Melancarkan Ops Selamat ke-18 Sempena Aidilfitri 2022 di Menara TM di sini hari ini.
Mengulas mengenai pertukaran pegawai terbabit ke Johor Bahru, Razarudin menegaskan hal itu masih dalam siasatan.
Terdahulu, akhbar melaporkan pegawai wanita tersebut dikecam selepas membuat rakaman video secara langsung menerusi aplikasi TikTok semasa menjalankan serbuan.

Dalam video berdurasi satu minit 38 saat itu wanita berpakaian jaket seragam operasi PDRM itu menerangkan berhubung tanggungjawab kerja ketika menjalankan serbuan serta pemeriksaan.
Perlakuan pegawai wanita tersebut membuat video secara langsung itu mendapat kecaman pengguna media sosial yang dilihat seolah-olah tidak profesional ketika menjalankan tugas. – KOSMO! ONLINE


Kursus TVET platform pekerjaan buat pelajar tahfiz
Oleh LUQMAN RIDHWAN MOHAMED NOR

26 April 2022, 10:42 pm
PUTRAJAYA – Kementerian Pembangunan Luar Bandar (KPLB) membuka peluang kepada 500 pelajar tahfiz untuk mengikuti kursus-kursus Pendidikan Teknikal dan Latihan Vokasional (TVET) di institusi pendidikan TVET di bawah kementerian tersebut.
Menterinya, Datuk Seri Mahdzir Khalid berkata, mereka yang menyertai kursus TVET tersebut akan mengikuti pembelajaran selama enam bulan sebelum diberikan sijil mengikut kemahiran yang dipilih masing-masing.
“Sekiranya pelajar tahfiz itu mempunyai Sijil Pelajaran Malaysia (SPM), mereka boleh menyertai kursus kemahiran ditawarkan seperti membaiki motosikal atau penghawa dingin.
“Apabila selesai menjalani kursus mereka akan menerima sijil bagi membantu mereka untuk mendapatkan pekerjaan,” katanya pada sidang akhbar selepas menghadiri Majlis Perhimpunan Bulanan dan Iftar KPLB di sini hari ini.
Pada program itu, beliau menyampaikan sumbangan kementerian melalui Kelab Kebajikan dan Sukan KPLB berupa wang tunai kepada 103 penerima yang terdiri daripada kakitangan KPLB,Institut Kajian Desa (INFRA) , pengawal keselamatan dan petugas syarikat fasiliti.
Pada masa sama, Mahdzir berkata, pihak kementerian juga giat menjalankan projek-projek pembangunan rakyat di kawasan luar bandar.

“KPLB akan memantau projek sedia ada supaya ia berjalan mengikut garis masa yang telah ditetapkan,” katanya. – KOSMO! ONLIN


Penduduk Jawa dan Sumatera diarah peka kemungkinan tsunami waktu malam
Oleh KOSMO!

26 April 2022, 10:00 pm
JAKARTA – Ketua Badan Meteorologi, Klimatologi dan Geofizik Indonesia, (BMKG) Dwikorita Karnawati mengeluarkan amaran kemungkinan berlaku ombak tsunami dalam masa terdekat, lapor laman berita Kompas, kelmarin.
Dwikorita meminta penduduk yang tinggal di pantai selatan Jawa dan Sumatera supaya peka dengan pembentukan ombak tsunami terutama pada waktu malam.
Amaran ini disampaikan berikutan peningkatan status aktiviti Gunung Anak Krakatau daripada berjaga-jaga (tahap II) kepada berwaspada (tahap III).
“Kehadiran ombak tsunami sukar untuk dikesan atau disedari pada waktu malam yang gelap maka saya minta agar penduduk di kawasan terlibat untuk sentiasa berjaga-jaga,” kata Dwikorita.
Beliau berkata BMKG bersama Pusat Vulkanologi Tebatan Bahaya Geologi (PVMBG) akan terus memantau paras laut dari masa ke semasa.
Pemangku Ketua Pusat Penerangan dan Komunikasi Bencana Badan Pengurusan Bencana Negara (BNPB), Abdul Muhari berharap orang ramai sentiasa memberi perhatian kepada maklumat pelbagai institusi berhubung keadaan terkini Gunung Anak Krakatau.

“Keadaan yang membawa kepada situasi bencana yang berpotensi pasti akan dimaklumkan.
“Jadi, kita harap orang ramai memberi perhatian kepada pengumuman yang dibuat oleh agensi kerajaan dan tidak terpengaruh dengan isu tidak bertanggungjawab,” katanya.
Aktiviti letusan lahar panas Gunung Anak Krakatau dilaporkan semakin aktif sejak hujung minggu lalu.
Ketua Agensi Geologi, Eko Budi berkata, terdapat perubahan ketara dalam letusan gunung berapi itu.
Bagaimanapun, Ketua Kajian Vulkanologi Indonesia (PVMBG), Hendra Gunawan memberi jaminan keadaan itu tidak mengganggu aliran mudik lebaran minggu hadapan. – Agensi


Parah ditetak sekumpulan peminta hutang
Oleh ROHANA MOHD. NAWI

26 April 2022, 9:57 pm
KOTA BHARU – Seorang lelaki parah pada kedua-dua belah kaki selepas ditetak dengan senjata tajam oleh sekumpulan lelaki yang datang secara mengejut dan meminta hutang di rumahnya di Kok Lanas di sini hari ini.
Kejadian kira-kira 2.15 pagi itu menyebabkan mangsa yang berusia dalam lingkungan 40-an dibawa ke Hospital Raja Perempuan Zainab II di sini untuk rawatan lanjut.
Ketua Polis Daerah Kota Bharu, Asisten Komisioner Mohd. Rosdi Daud berkata, siasatan awal mendapati, mangsa berada di dalam rumah terdengar enjin kereta berhampiran rumahnya sebelum kejadian berlaku.
Menurutnya, sekumpulan lelaki itu dipercayai tiba-tiba menendang pintu rumah sebelum salah seorang suspek meminta mangsa menjelaskan hutangnya.
“Mangsa memaklumkan bahawa dia tiada wang dan sekumpulan lelaki itu terus menetak bahagian kakinya dengan senjata tajam hingga cedera dan melarikan diri,” katanya ketika dihubungi Kosmo! hari ini.
Menurutnya, susulan kejadian itu polis sedang giat mengesan kesemua suspek yang terlibat termasuk menyiasat motif sebenar kejadian.

Tambahnya, kes disiasat mengikut Seksyen 326 Kanun Keseksaan dan Seksyen 8 (A) Akta Senjata 1960. – KOSMO! ONLINE


Dakwaan Aidilfitri jatuh 2 Mei tidak tepat
26 April 2022, 9:49 pm
PETALING JAYA – Sebuah mesej tular yang mendakwa Hari Raya Aidilfitri tahun ini akan disambut pada Isnin, 2 Mei, adalah tidak tepat.
Balai Cerapan Al-Khawarizmi dalam satu kenyataan di Facebooknya berkata, sebarang pemakluman awal adalah tidak benar sehingga hasil keputusan rukyah pada 29 Ramadan 1443 Hijrah diterima dan selesai dilakukan.
“Kaedah penetapan awal bulan Islam di Malaysia adalah secara imkanurukyah (rukyah dan hisab). Rukyah dilakukan pada petang 29 Ramadan 1443 H di lokasi-lokasi yang telah ditetapkan di seluruh Malaysia.
“Hasil keputusan rukyah akan dilaporkan pada Pejabat Penyimpan Mohor Besar Raja-Raja. Hasil keputusan rukyah akan dilaporkan oleh Penyimpan Mohor Besar Raja-Raja pada malam 29 Ramadan 1443 Hijrah,” katanya di sini hari ini.
Seterus itu katanya, keputusan kenampakan hilal akan diumumkan oleh Penyimpan Mohor Besar Raja-Raja.
“Justeru itu, sebarang pemakluman awal adalah sehingga hasil keputusan rukyah pada 29 Ramadan 1443 H diterima dan selesai dilakukan,” jelasnya.

Terdahulu, tular sebuah mesej yang mendakwa data yang diperoleh daripada Pejabat Almanak Nautika Baginda (UK) menunjukkan ketinggian dan pemanjangan anak bulan baharu pada waktu matahari terbenam bagi Kuala Lumpur adalah masing-masing 5 darjah dan 7 darjah.
Katanya, itu bermakna dengan kaedah Imkanur Rukyah, hilal baharu kelihatan walaupun tidak dapat dilihat kerana cuaca buruk.
“Oleh itu, selepas proses pengesanan selesai, Penyimpan Mohor Besar Raja-raja hendaklah mengisytiharkan bahawa 2 Mei 2022 (Isnin) adalah 1 Syawal 1443H, sehari lebih awal daripada tarikh yang dinyatakan dalam kalendar rasmi,” katanya. – KOSMO! ONLINE


Mayat lelaki bogel ditemui terapung dalam sungai
Oleh NOR AZIAH MAT NOH

26 April 2022, 11:57 pm
KUALA LUMPUR – Mayat seorang lelaki dalam keadaan bogel ditemui terapung dalam Sungai Jinjang berhampiran Flat Taman Sri Murni Fasa 1, Selayang di sini petang tadi.
Ketua Polis Daerah Sentul, Asisten Komisioner Beh Eng Lai berkata, pihaknya menerima laporan berhubung penemuan mayat itu pada pukul 3.25 petang.
“Hasil siasatan di tempat kejadian mendapati mayat lelaki bangsa dan warganegara tidak pasti itu dijumpai tanpa pakaian dan terapung dalam sungai disyaki telah meninggal dunia melebihi tempoh 24 jam.
“Pasukan bomba dari Balai Bomba dan Penyelamat (BBP) Jinjang telah hadir ke lokasi kejadian untuk membantu mengangkat mayat lelaki yang dipercayai berusia 40-an naik ke tebing,” katanya dalam satu kenyataan sebentar tadi.
Jelasnya, pemeriksaan di tempat kejadian tidak menemui sebarang dokumen pengenalan diri dan siasatan awal mendapati tiada unsur jenayah ditemui.
“Mayat telah dirujuk kepada Jabatan Perubatan Forensik Hospital Kuala Lumpur untuk proses bedah siasat bagi mengetahui punca kematian,” katanya. -KOSMO! ONLINE


PATI tunggu isyarat ‘penyambut pantai’ sebelum masuk Malaysia
Oleh MOHD YUNUS YAKKUB

26 April 2022, 9:18 pm
KUALA LANGAT – Taktik membawa masuk 19 pendatang asing tanpa izin (PATI) pada awal pagi gagal selepas berjaya dikesan Pasukan Gerakan Am (PGA) di Kampung Tali Air, Banting di sini hari ini.
Dalam kejadian kira-kira pukul 3.30 pagi, kesemua PATI berusia 21 hingga 48 tahun dibawa masuk menggunakan bot selepas dipercayai mendapat isyarat lampu oleh individu yang diupah berjaga di pantai.
Pegawai Pemerintah Batalion 4 PGA, Superintendan Rizal Mohamed berkata, berdasarkan pemeriksaan pihaknya bersama Jabatan Sukarelawan Malaysia (Rela) mendapati lima daripada warga asing itu bersembunyi di dalam parit kampung tersebut.
Katanya, 14 lagi individu warga asing didapati bersembunyi di kawasan paya bakau berhampiran kawasan tersebut.
“Hasil siasatan awal mereka memasuki negara selepas mendapat isyarat lampu daripada ahli sindiket yang menjaga pantai.
“Kesemua PATI termasuk lima wanita itu membayar antara RM1,600 hingga RM2,500 kepada sindiket,” katanya ketika dihubungi hari ini.

Kata beliau, siasatan juga mendapati mereka sedang menunggu perkhidmatan e-hailing bagi mengambil mereka yang diurus individu digelar sebagai penyambut pantai.
Ujarnya, hasil pemeriksaan kesemua warga asing berkenaan gagal mengemukakan sebarang dokumen perjalanan yang sah.
“Mereka telah dibawa ke Ibu Pejabat Polis Daerah Kuala Langat untuk tindakan lanjut dibawah Akta Imigresen 1959/63,” katanya. -KOSMO!ONLINE


3 cedera ringan, 50 kereta rosak angkara kebakaran stor simpanan di Sentul
Oleh NOR AZIAH MAT NOH

26 April 2022, 9:39 pm
KUALA LUMPUR – Kebakaran yang berlaku di tapak pelupusan berhampiran stor simpanan rampasan, Ibu Pejabat Polis Daerah (IPD) Sentul, di sini petang tadi mengakibatkan tiga lelaki mengalami kecederaan ringan.
Jurucakap Pusat Gerakan Operasi (PGO) Kuala Lumpur dalam satu kenyataan berkata, pihaknya menerima panggilan berhubung kejadian pada pukul 6.22 petang.
“Susulan itu, pasukan operasi dikejarkan ke lokasi kejadian bersama tiga jentera, tiga water tanker dan dua Perkhidmatan Penyelamatan dan Perawatan Kecemasan (EMRS) dengan kekuatan 60 anggota.
“Setibanya di lokasi, kita mendapati berlaku kebakaran melibatkan sebuah stor simpanan rampasan bahan bukti sebanyak 30 peratus struktur bangunan manakala 80 peratus kawasan terbuka yang melibatkan 50 buah kenderaan,” katanya dalam kenyataan hari ini.
Jelasnya, bomba berjaya mengawal kebakaran pada pukul 7.04 lewat petang tadi dan punca kebakaran masih dalam siasatan.
Mengulas lanjut, tiga mangsa lelaki mengalami kecederaan ringan dan telah dihantar ke Hospital Kuala Lumpur bagi mendapatkan rawatan.

Sementara itu, Ketua Polis Daerah Sentul, Asisten Komisioner Beh Eng Lai memaklumkan, pelupusan barang kes mengikut prosedur operasi standard (SOP) ditetapkan mahkamah iaitu melupus barang kes dengan menggelek menggunakan jentolak sebelum disiram dengan air dan ditanam.
Terdahulu, Kosmo! melaporkan sebanyak 1,059 kotak dan 35 guni mercun pelbagai jenis dilupuskan di Stor Barang Kes IPD Sentul di lokasi berkenaan hari ini. – KOSMO! ONLINE


BDB Land kongsi semangat raya dengan edar cenderamata
Oleh JAMLIAH ABDULLAH

26 April 2022, 8:07 pm
ALOR SETAR – BDB Land Sdn. Bhd. (BDB Land) mengambil inisiatif menceriakan suasana balik kampung
dengan mengedarkan lebih 300 cenderamata kepada pengguna Lebuh Raya Utara-Selatan di Plaza Tol Hutan Kampung di sini hari ini.
Pengerusi Eksekutif Kumpulan BDB, Sr Che Had Dhali berkata, program itu bertujuan untuk berkongsi semangat dan kemeriahan pengguna lebuh raya pulang ke kampung halaman untuk menyambut Aidilfitri.
Menurut beliau, pihaknya juga mengambil peluang untuk memperkenalkan produk terbaharu BDB Land sambil menyantuni anak-anak Kedah yang pulang ke kampung.
“Sebanyak 300 pengguna lebuh raya yang bertuah menerima beg cenderamata mengandungi sampul duit raya, pemacu kilat mengandungi risalah serta video promosi BDB Land, pelitup muka dan pembersih tangan yang cukup istimewa,” katanya ketika ditemui selepas mengedarkan cenderamata tersebut di Plaza Tol Hutan Kampung di sini hari ini.
Tambahnya, sebagai anak syarikat kerajaan negeri Kedah, Kumpulan BDB dan BDB Land mengalu-alukan kepulangan anak Kedah ke kampung sempena Hari Raya Aidilfitri buat kali pertama dalam tempoh dua tahun. – KOSMO! ONLINE


Achey bantu 600 mangsa banjir di Kemaman
Oleh MOHAMMAD SHAHEMY AZMI

26 April 2022, 8:00 pm
PETALING JAYA – Dengan rasa penuh prihatin terhadap mangsa banjir di Kemaman, Terengganu, pelawak dan juga penyanyi Achey menyantuni hampir 600 buah rumah yang terkesan.
Kesemua mangsa menjadi mangsa bencana banjir yang melanda negeri tersebut pada awal Mac lalu.
Projek yang mendapat kerjasama RS Megatravel Sdn. Bhd. (RS Megatravel) digerakkan kerana tidak mahu melihat penduduk di Kampung Bukit Mentok, Kemaman menyambut Ramadan dan Aidilfitri dalam suasana penuh hiba dan serba kekurangan.
Ibarat pepatah ‘berat mata memandang, berat lagi bahu yang memikul’, Achey yang juga merupakan rakan niaga dan jurucakap RS Megatravel berkata, inisiatif dibuat bertujuan memberikan semula senyuman kepada mangsa banjir.
“Sekurang-kurangnya sumbangan ini dapat mengukir sedikit senyuman kepada mangsa banjir yang kehilangan harta benda sekali gus meringankan beban yang ditanggung mereka,” ujarnya.
Dalam pada itu, Achey atau nama lengkapnya Mohd. Nasir Hamzah turut berkongsi rasa teruja apabila berpeluang sama-sama turun padang di Kemaman dan bertemu dengan mangsa banjir yang masih terkesan.

“Kami faham beban yang terpaksa mereka tanggung dalam waktu sukar seperti ini, lebih-lebih lagi ketika bulan Ramadan.
“Walaupun air banjir di kawasan Kampung Bukit Mentok sudah surut, tapi masih ramai yang memerlukan bantuan berikutan kawasan terbabit antara yang lambat untuk kembali pulih.
“Jadi kehadiran kami boleh dikatakan tepat kerana mereka menantikan bantuan daripada orang luar kerana sebelum ini kawasan terbabit tidak dibenarkan untuk masuk akibat keadaan yang belum pulih,” katanya.
Tambah Achey lagi, mereka berjaya mengumpulkan barangan berupa tilam, sejadah dan telekung untuk diagihkan kepada penduduk kampung terjejas.
“Alhamdulillah, Allah permudahkan perjalanan kami untuk membantu dan dapat memberikan agihan sebanyak 600 tilam, 300 sejadah, 300 pasang telekung dan beberapa barangan keperluan yang lain,” kata Achey.
Sementara itu, menurut Pengarah Urusan RS Megatravel Sdn. Bhd., Syamshul Aswad Jaafaar Siddik berkata, jumlah bantuan yang dihulurkan bernilai lebih RM50,000.
“Syukur kerana nilai ini dapat membantu hampir 600 rumah yang terjejas.
“Selain memberikan servis terbaik bagi perjalanan umrah tanpa kos tersembunyi semenjak ditubuhkan pada 2021, aktiviti sebegini juga sebahagian daripada tanggungjawab korporat sosial (CSR) yang kami buat untuk kebajikan.
“Berpegang kepada nilai kemurahan hati, ketelusan dalam pengurusan dan perkhidmatan dan keprihatinan menyantuni para jemaah umrah serta haji, aktiviti seperti ini juga selari dengan misi dan objektif RS Megatravel.
“Kami juga gembira apabila Achey selaku rakan niaga dan jurucakap RS Megatravel sama-sama turun padang membantu mereka yang memerlukan.
“Selain memberi fokus terhadap bisnes kami iaitu pengurusan haji, umrah dan ziarah serta pelancongan Islamik patuh syariah, insya-Allah selepas ini akan ada lebih banyak lagi aktiviti CSR yang akan kami lakukan,” katanya. – KOSMO! ONLINE


Tempat pelupusan mercun di Sentul meletup
Oleh NUR HUDA MUSA

26 April 2022, 8:50 pm
KUALA LUMPUR – Penduduk di sekitar Sentul gempar selepas berlaku letupan mercun di sebuah tapak pelupusan di sini petang tadi.
Butiran kejadian masih tidak dapat dipastikan namun Ketua Polis Daerah Sentul, Asisten Komisioner Beh Eng Lai mengesahkan ia berlaku di tapak pelupusan mercun.
Kejadian tersebut tular di media sosial apabila orang awam berkongsi beberapa keping gambar dan video memaparkan pengguna jalan raya memberhentikan kenderaan bagi melihat kejadian itu.
Di dalam beberapa video yang dikongsi itu turut kedengaran bunyi letupan mercun yang sangat kuat.
Tinjauan di media sosial mendapati, penduduk di sekitar kawasan itu juga mendakwa merasai gegaran susulan letupan kuat itu.
Terdahulu, di lokasi yang sama polis Sentul melupuskan sebanyak 1,059 kotak dan 35 guni mengandungi mercun serta bunga api bernilai RM4.1 juta yang diseludup masuk ke dalam negara untuk pasaran pada Aidilfitri hari ini.

Eng Lai berkata, rampasan itu dibuat Cawangan Perisikan Siasatan Khas Keselamatan Dalam Negeri dan Ketenteraman Awam (KDNKA) Bukit Aman dan Unit D9 Jabatan Siasatan Jenayah (JSJ) Bukit Aman hasil serbuan di dua lokasi di Kepong, di sini, pada 24 Mac lalu. -KOSMO! ONLINE


Selisih faham angkara wang punca bapa tetak anak
Oleh SAFINA RAMLI

26 April 2022, 8:59 pm
BALIK PULAU – Perselisihan faham berkaitan wang disyaki punca seorang bapa berusia 40-an tergamak menetak anak kandung sendiri dengan menggunakan senjata tajam di rumah mereka di Kampung Teluk Awak, Teluk Bahang di sini semalam.
Dalam kejadian kira-kira pukul 8.30 malam itu, anak kandung yang berusia 20-an mengalami kecederaan pada bahagian belakang badan selepas diserang suspek.
Difahamkan, sebelum suspek menyerang anaknya, berlaku perselisihan faham antara mereka melibatkan wang yang menyebabkan suspek naik berang lalu menyerang serta menetak anaknya itu dengan senjata tajam.
Susulan kejadian itu, suspek yang bekerja sendiri ditahan selepas penduduk kampung melaporkan kejadian tersebut kepada pihak polis.
Ketua Polis Daerah Barat Daya, Superintendan Kamarul Rizal Jenal berkata, mangsa yang cedera akibat ditetak itu telah dihantar ke Hospital Balik Pulau untuk rawatan lanjut.
“Bertindak berdasarkan laporan yang diterima, polis telah menahan suspek berusia 40-an kerana disyaki menetak anaknya dan suspek kini direman bagi membantu siasatan.

“Hasil ujian saringan awal mendapati suspek negatif dadah dan kes disiasat di bawah Seksyen 324 Kanun Keseksaan,” katanya ketika dihubungi di sini hari ini. – KOSMO! ONLINE


Penyeludup mercun ditahan selepas dua jam dikejar polis
Oleh MOHD AZLI ADLAN

26 April 2022, 8:38 pm
BESUT – Seorang lelaki dipercayai penyeludup mercun berjaya ditahan selepas van dipandunya dikejar polis selama lebih dua jam di Kampung Alor Keladi, Jerteh di sini hari ini.
Suspek berusia 29 tahun telah memecut laju van dipenuhi bekalan mercun dan bunga api merentasi empat daerah termasuk tiga di Kelantan sebelum dapat dipintas pada pukul 11.15 lagi.
Ketua Polis Daerah Besut, Superintendan Abdul Rozak Muhammad berkata, van yang dipandu suspek dalam keadaan mencurigakan telah dikesan di Pasir Puteh, Kelantan pada pukul 9 pagi.
“Suspek enggan berhenti untuk pemeriksaan polis, sebaliknya memecut laju van menghala ke Kampung Lalang Pepuyu, Tanah Merah, Kelantan.
“Suspek kemudiannya merentasi Machang, Kelantan sebelum memasuki sempadan daerah ini menerusi Bukit Yong, Pasir Puteh,” katanya pada sidang akhbar di Ibu Pejabat Polis Daerah Besut di sini hari ini.
Abdul Rozak berkata, van dipandu lelaki itu dikejar oleh lima kereta peronda polis (MPV) dari IPD Besut, Pasir Puteh, Tanah Merah dan Machang sebelum berjaya dipintas di Kampung Alor Keladi.

Tambah beliau, pemandu van yang berasal dari Pasir Puteh, Kelantan itu berjaya ditahan namun kelindannya telah meloloskan diri daripada kepungan polis.
“Pemeriksaan di dalam van menemui pelbagai jenis mercun dan bunga api yang dianggarkan bernilai RM30,000,” ujarnya.
Kes disiasat mengikut Seksyen 8 Akta Bahan Letupan 1987 dan Seksyen 186 Kanun Keseksaan. – KOSMO! ONLINE


330,000 tiket bas habis terjual, Pembawa sedia buka bas tambahan
Oleh AHMAD SHAHERMAN SHAMSURI

26 April 2022, 9:12 pm
PETALING JAYA – Persatuan Pengusaha Bas Ekspres Melayu Semenanjung Malaysia (Pembawa) memaklumkan kira-kira 330,000 tiket bas melibatkan semua destinasi di Semenanjung Malaysia telah habis terjual.
Yang Dipertua Pembawa, Laili Ismail berkata, tiket tersebut melibatkan lebih 8,500 trip perjalanan membabitkan 680 buah bas bermula Khamis ini sehingga 8 Mei depan.
Bagaimanapun katanya, pihak Pembawa bersedia membuka trip perjalanan tambahan jika permintaan tinggi.
“Setakat ini kita telah membuka dua trip perjalanan membabitkan laluan ke Kota Bharu dan kita akan bersedia membuka lebih banyak bas tambahan jika ada permintaan.
“Justeru, orang ramai tidak perlu bimbang untuk pulang ke kampung kerana bas tambahan kita sentiasa bersedia pada bila-bila masa,” katanya semasa melancarkan Kempen Keselamatan Jalan Raya sempena Aidilfitri di Terminal Bersepadu Bandar Tasik Selatan hari ini.
Mengulas lanjut Laili berkata, pada musim perayaan kali ini antara laluan yang mendapat permintaan tinggi adalah Kuala Lumpur ke Kota Bharu, Kuala Lumpur ke Johor Bharu dan Kuala Lumpur ke laluan Utara.

Pada masa sama, beliau memberi jaminan bahawa kesemua bas yang bernaung di bawah Pembawa telah diselenggara sepenuhnya bagi memberi keselesaan kepada pelanggan.
Selain itu katanya, kesemua pemandu bas juga telah terlatih dan mereka semua bersedia membawa Keluarga Malaysia balik kampung dengan selamat. -KOSMO! ONLINE